2003R2042 — FI — 10.05.2006 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B KOMISSION ASETUS (EY) N:o 2042/2003, annettu 20 päivänä marraskuuta 2003, lentokelpoisuuden ja ilmailutuotteiden, osien ja laitteiden ylläpidosta, ja näihin tehtäviin osallistuvien organisaatioiden ja henkilöstön hyväksymisestä (ETA:n kannalta merkityksellinen teksti) (EYV L 315, 28.11.2003, p.1)

Muutettu:









▼B

KOMISSION ASETUS (EY) N:o 2042/2003,

annettu 20 päivänä marraskuuta 2003,

lentokelpoisuuden ja ilmailutuotteiden, osien ja laitteiden ylläpidosta, ja näihin tehtäviin osallistuvien organisaatioiden ja henkilöstön hyväksymisestä

(ETA:n kannalta merkityksellinen teksti)







EUROOPAN YHTEISÖJEN NEUVOSTO, joka ottaa huomioon Euroopan yhteisön perustamissopimuksen, ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta 15 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1592/2002 ( 1 ), (jäljempänä ’perustamisasetus’) ja erityisesti sen 5 ja 6 artiklan sekä katsoo seuraavaa: (1) Perustamisasetuksessa määrätään korkeatasoisen ja yhtenäisen siviili-ilmailuturvallisuuden ja ympäristönsuojelun perusvaatimuksista; asetuksessa vaaditaan, että komissio hyväksyy tarvittavat täytäntöönpanosäännöt perusvaatimusten yhtenäisen soveltamisen takaamiseksi; asetuksella perustetaan Euroopan lentoturvallisuusvirasto (jäljempänä ’virasto’) avustamaan komissiota kyseisten täytäntöönpanosäännösten kehittämisessä. (2) Voimassa olevat neuvoston asetuksen (ETA) N:o 3922/91 ( 2 ) liitteessä II luetellut ylläpitoa koskevat ilmailumääräykset kumotaan 28. syyskuuta 2003 alkaen. (3) On välttämätöntä hyväksyä yhteiset tekniset vaatimukset ja hallinnolliset menettelyt ilmailutuotteiden, osien ja laitteiden jatkuvan lentokelpoisuuden varmistamiseksi perustamisasetuksen mukaisesti. (4) Tuotteiden, osien ja laitteiden ylläpidosta vastaavien organisaatioiden ja henkilöstön on noudatettava tiettyjä teknisiä vaatimuksia osoittaen valmiutensa ja keinonsa toimia velvollisuuksiensa täyttämiseksi ja niihin liittyvien erioikeuksien suhteen; komission on otettava käyttöön toimenpiteet, joiden avulla määritellään ehdot sellaisten lupakirjojen myöntämiseksi, jatkamiseksi, keskeyttämiseksi tai peruuttamiseksi, jotka osoittavat näiden vaatimusten täyttyvän. (5) Tarve varmistaa, että yhteisiä teknisiä sääntöjä sovelletaan yhdenmukaisesti ilmailutuotteiden ja -laitteiden lentokelpoisuuden ylläpitämiseksi, edellyttää toimivaltaisilta viranomaisilta yhteisten menettelyjen soveltamista, jotta sääntöjen noudattamista voidaan arvioida; sääntelyn edellyttämän yhdenmukaisuuden helpottamiseksi lentoturvallisuusviraston on kehitettävä yksityiskohtaisia sertifioinnin kriteerejä. (6) On tärkeää myöntää ilmailuteollisuudelle ja jäsenvaltioiden viranomaisille tarpeeksi aikaa sopeutua uuteen sääntelyjärjestelmään; on myös välttämätöntä hyväksyä ennen tämän asetuksen voimaantuloa myönnettyjen todistusten kelpoisuuden jatkuminen lentoturvallisuusasetuksen 57 artiklan mukaisesti. (7) Tässä asetuksessa säädetyt toimenpiteet perustuvat perustamisasetuksen 12 artiklan 2 kohdan b alakohdan ja 14 artiklan 1 kohdan mukaiseen viraston lausuntoon ( 3 ). (8) Tässä asetuksessa säädetyt toimenpiteet ovat yhdenmukaiset perustamisasetuksen 54 artiklan 3 kohdan nojalla perustetun Euroopan lentoturvallisuusvirastokomitean lausunnon ( 4 ) kanssa, sekä katsoo seuraavaa: ON ANTANUT TÄMÄN ASETUKSEN:







1 artikla

Tavoitteet ja soveltamisala

1. Tällä asetuksella säädetään yhteisistä teknisistä vaatimuksista ja hallinnollisista menettelyistä ilma-alusten lentokelpoisuuden ylläpitämiseksi, mukaan lukien kaikki niihin asennettavat osat, jotka on

a) rekisteröity jäsenvaltiossa; tai

b) rekisteröity kolmannessa maassa ja joita käyttää lentotoiminnanharjoittaja, jonka toiminta on lentoturvallisuusviraston tai jäsenvaltion valvomaa.

2. Asetuksen 1 kohtaa ei sovelleta ilma-aluksiin, joiden lentoturvallisuusvalvonta on siirretty kolmanteen maahan tai jotka eivät ole yhteisössä toimivan lentotoiminnanharjoittajan käytössä eikä myöskään perustamisasetuksen II liitteessä mainittuihin ilma-aluksiin.

3. Tämän asetuksen kaupallisiin ilmakuljetuksiin liittyviä säännöksiä sovelletaan yhteisön lainsäädännössä määriteltyihin luvan saaneisiin lentoliikenteen harjoittajiin.

2 artikla

Määritelmät

Tässä asetuksessa sovelletaan seuraavia määritelmiä:

a) ’ilma-alus’ tarkoittaa laitetta, joka voi saada ilmakehässä nostovoimaa ilman reaktioista, lukuun ottamatta ilman reaktioita maan pintaa vastaan.

b) ’valtuutettu huoltohenkilöstö’ tarkoittaa ilma-aluksen tai sen osan huollon jälkeisestä käyttöön luovutuksesta vastuussa olevaa henkilöstöä.

c) ’osa’ tarkoittaa moottoria, potkuria, osaa tai laitetta.

d) ’lentokelpoisuuden ylläpito’ tarkoittaa kaikkia niitä prosesseja, joiden avulla varmistetaan, että ilma-alus koko käyttöikänsä aikana vastaa voimassa olevia lentokelpoisuuden määräyksiä ja on turvalliseen käyttöön vaadittavassa kunnossa.

e) ’JAA’ tarkoittaa Euroopan ilmailuviranomaisten yhteistyöjärjestöä.

f) ’JAR’ tarkoittaa lentoturvallisuusviranomaisten yhteistyöelimen yhteisiä ilmailusääntöjä.

g) ’suuri ilma-alus’ tarkoittaa ilma-alusta, joka luokitellaan lentokoneeksi, jonka suurin sallittu lentoonlähtömassa on yli 5 700 kg, tai monimoottorista helikopteria.

h) ’ylläpito’ tarkoittaa ilma-aluksen tai ilma-aluksen osan kaikkea perushuoltoa, korjausta, tarkastusta, muutosta tai vian korjausta tai niiden yhdistelmiä, lukuun ottamatta lentoa edeltävää tarkastusta.

i) ’organisaatio’ tarkoittaa luonnollista henkilöä, oikeushenkilöä tai oikeushenkilön osaa. Organisaation kotipaikka voi olla useammassa kuin yhdessä toimipaikassa, joko jäsenvaltion alueella tai muualla.

j) ’lentoa edeltävä tarkastus’ tarkoittaa ennen lentoa tehtävää tarkastusta sen varmistamiseksi, että lentokone on kelvollinen aiotulle lennolle.

3 artikla

Lentokelpoisuuden ylläpitoa koskevat vaatimukset

1. Ilma-aluksen ja sen osien lentokelpoisuuden ylläpito varmistetaan liitteen I määräysten mukaisesti.

2. Ilma-aluksen ja sen osien lentokelpoisuuden ylläpitoon, mukaan lukien huolto, osallistuvien organisaatioiden ja henkilöstön on noudatettava liitteen I määräyksiä ja tarvittaessa 4 ja 5 artiklan mukaisia määräyksiä.

3. Kohdasta 1 poiketen lentokelpoisuustodistuksen saaneen ilma-aluksen lentokelpoisuuden ylläpito varmistetaan sen valtion kansallisen lainsäädännön perusteella, jossa ilma-alus on rekisteröity, siten, että yhteisön lainsäädännön vaatimukset täyttyvät.

4 artikla

Huolto-organisaation toimilupa

1. Suurten ilma-alusten tai kaupallisessa lentoliikenteessä käytettävien ilma-alusten sekä niissä käytettävien osien huoltoon osallistuvat organisaatiot hyväksytään liitteen II määräysten mukaisesti.

2. Jäsenvaltioiden ennen tämän asetuksen voimaantuloa JAA:n vaatimusten ja menettelyjen mukaisesti myöntämien tai hyväksymien voimassa olevien huoltotoimilupien katsotaan olevan tämän asetuksen mukaisesti myönnettyjä. Liitteen II kohdasta 145.B.50.2 poiketen 2-tason virhehavainnot, jotka liittyvät JAR 145:n ja liitteen II välisiin eroavuuksiin, korjataan näin ollen yhden vuoden aikana. Huolto- tai valmistustodistusten, jotka JAA-vaatimusten mukaisesti hyväksytty organisaatio on antanut kyseisen vuoden aikana, katsotaan olevan tämän asetuksen mukaisesti annettuja.

3. Henkilöstö, jolla on pätevyys tehdä/valvoa ilma-aluksen rakenteisiin ja/tai sen osiin tehtäviä ainetta rikkomattomia lentokelpoisuuden ylläpitoon liittyviä kokeita sellaisen standardin mukaan, jonka jäsenvaltio on hyväksynyt tarjoamaan vastaavan pätevyystason ennen tämän asetuksen voimaantuloa, voi jatkossakin tehdä/valvoa kyseisiä kokeita.

5 artikla

Valtuutettu huoltohenkilöstö

1. Huoltohenkilöstön valtuuttaminen tapahtuu liitteen III määräysten mukaisesti, paitsi sen osalta, mitä liitteen I kohdissa M.A.607 (b) ja M.A.803 sekä liitteen II kohdassa 145.A.30 (j) ja lisäyksessä IV määrätään.

2. Jäsenvaltion JAA:n määräysten ja menettelyjen mukaisesti myöntämien tai hyväksymien ilma-alusten huoltohenkilöstön lupakirjojen ja niihin mahdollisesti liittyvien teknisten rajoitusten, jotka ovat voimassa ennen tämän asetuksen voimaantuloa, katsotaan olevan tämän asetuksen mukaisesti myönnettyjä.

6 artikla

Huoltohenkilöstön koulutusorganisaatioita koskevat vaatimukset

1. Artiklassa 5 mainitut huoltohenkilöstön koulutukseen osallistuvat organisaatiot voivat liitteen IV mukaisesti

a) järjestää hyväksyttyjä peruskursseja; ja/tai

b) järjestää hyväksyttyjä tyyppikursseja; ja

c) järjestää kokeita; ja

d) antaa todistuksia kurssien suorittamisesta.

2. Sellaisen huoltokoulutusorganisaation toimiluvan, jonka jäsenvaltio on JAA:n määräysten ja menettelyjen mukaisesti myöntänyt tai hyväksynyt ja joka on voimassa ennen tämän asetuksen voimaantuloa, katsotaan olevan tämän asetuksen mukaisesti myönnetty. Liitteen IV kohdasta 147.B.130 (b) poiketen tason 2 virhehavainnot, jotka liittyvät JAR 147:n ja liitteen IV välisiin eroavuuksiin, korjataan näin ollen yhden vuoden aikana.

7 artikla

Voimaantulo

1. Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

2. Kohdasta 1 poiketen liitteen I määräyksiä, lukuun ottamatta kohtia M.A.201 (h)(2) ja M.A.708 (c), tulevat voimaan 28. syyskuuta 2005.

3. Kohdista 1 ja 2 poiketen jäsenvaltiot voivat jättää soveltamatta

a) liitteen I määräyksiä muiden kuin kaupallisiin ilmakuljetuksiin käytettävien ilma- alusten osalta 28. syyskuuta 2008 saakka;

b) liitteen I osan I määräyksiä kaupallisiin ilmakuljetuksiin käytettävien ilma-alusten osalta 28. syyskuuta 2008 saakka;

c) seuraavia liitteen II määräyksiä 28. syyskuuta 2006 saakka: — 145.A30 (e), inhimilliset tekijät, — 145.A.30 (g) sellaisten suurten ilma-alusten osalta, joiden suurin sallittu lentoonlähtömassa on yli 5 700 kg, — 145.A.30 (h) (1) sellaisten ilma-alusten osalta, joiden suurin sallittu lentoonlähtömassa on yli 5 700 kg, — 145.A.30 (j)(1), lisäys IV, — 145.A.30 (j)(2), lisäys IV,

d) seuraavia liitteen II määräyksiä 28. syyskuuta 2008 saakka: — 145.A.30 (g) sellaisten ilma-alusten osalta, joiden suurin sallittu lentoonlähtömassa on korkeintaan 5 700 kg, — 145.A.30 (h)(1) sellaisten ilma-alusten osalta, joiden suurin sallittu lentoonlähtömassa on korkeintaan 5 700 kg, — 145.A.30 (h)(2),

e) liitteen III määräyksiä sellaisten ilma-alusten osalta, joiden suurin sallittu lentoonlähtömassa on yli 5 700 kg, 28. syyskuuta 2005 saakka;

f) liitteen III määräyksiä sellaisten ilma-alusten osalta, joiden suurin sallittu lentoonlähtömassa on 5 700 kg tai vähemmän, 28. syyskuuta 2006 saakka.

4. Jäsenvaltiot voivat myöntää liitteiden II ja IV mukaisia hyväksyntiä, joiden kesto on rajoitettu, ►M1 28 päivään syyskuuta 2007 ◄ saakka.

5. Kun jäsenvaltio soveltaa kohtien 3 ja 4 määräyksiä, sen on ilmoitettava asiasta komissiolle ja virastolle.

6. Viraston on arvioitava tämän asetuksen liitteen I määräysten vaikutukset antaakseen komissiolle lausunnon, johon voi sisältyä muutoksia asetukseen, 28. maaliskuuta 2005 mennessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE I

(Osa M)

M.1

Tässä osassa toimivaltaisella viranomaisella tarkoitetaan

1. yksittäisten ilma-alusten jatkuvan lentokelpoisuuden valvonnan ja lentokelpoisuuden tarkastamista koskevien todistusten myöntämisen ollessa kyseessä rekisteröinnin suorittaneen jäsenvaltion nimeämää viranomaista;

2. kun on kyse osan M osaston A luvussa F määritellystä huolto-organisaation valvonnasta, i) sen jäsenvaltion, jossa edellä tarkoitettu organisaatio harjoittaa ensisijaisesti toimintaansa, nimeämää viranomaista, ii) virastoa, jos organisaatio sijaitsee kolmannessa maassa;

3. kun on kyse osan M osaston A luvussa G määritellystä jatkuvan lentokelpoisuuden hallintaorganisaation valvonnasta, i) sen jäsenvaltion, jossa edellä mainittu organisaatio harjoittaa ensisijaisesti toimintaansa, nimeämää viranomaista, mikäli hyväksyntä ei sisälly ansiolentolupaan ii) lentotoiminnan harjoittajan oman jäsenvaltion nimeämää viranomaista, jos hyväksyntä sisältyy ansiolentolupaan iii) virastoa, jos organisaatio sijaitsee kolmannessa maassa;

4. kun on kyse huolto-ohjelmien hyväksymisestä, i) rekisteröintivaltion nimeämää viranomaista ii) tapauksissa, joissa kaupallisen ilmakuljetuksen harjoittajan jäsenvaltio on muu kuin rekisteröintivaltio, näiden valtioiden ennen huolto-ohjelman hyväksymistä sopimaa viranomaista.

OSASTO A

TEKNISET VAATIMUKSET

LUKU A

YLEISTÄ

M.A.101 Soveltamisala

Tässä osastossa vahvistetaan toimenpiteet, jotka on toteutettava lentokelpoisuuden säilymisen varmistamiseksi, huolto mukaan luettuna. Lisäksi siinä täsmennetään ehdot, jotka jatkuvan lentokelpoisuuden hallintaan osallistuvien henkilöiden ja organisaatioiden on täytettävä.

LUKU B

VASTUU

M.A.201 Velvollisuudet

a) Omistaja on vastuussa siitä, että ilma-alus on jatkuvasti lentokelpoinen, ja hänen on varmistettava, ettei ilma-aluksella lennetä, ellei 1. ilma-alusta ole huollettu lentokelpoiseen kuntoon, 2. kaikkia toiminto- ja hätävarusteita ole asennettu oikein ja elleivät ne ole käyttökunnossa tai ellei niitä ole merkitty selvästi käyttökelvottomiksi, ja 3. lentokelpoisuustodistus ole enää voimassa, ja 4. ellei ilma-aluksen huoltoa ole suoritettu hyväksytyn, kohdassa M.A.302 määritellyn huolto-ohjelman mukaisesti.

b) Jos ilma-alus on liisattu, omistajan velvollisuudet siirtyvät aluksen vuokraajalle, jos 1. vuokraaja on määrätty rekisteröintiasiakirjassa tai 2. liisaussopimuksessa on siten sovittu.

Kun tässä osassa viitataan ”omistajaan”, termi tarkoittaa joko omistajaa tai vuokraajaa tilanteen mukaan.

c) Jokainen huollon tekevä henkilö tai organisaatio on vastuussa suorittamistaan tehtävistä.

d) Ilma-aluksen lentäjä, tai kaupallisessa lentoliikenteessä lentoliikenteen harjoittaja, on vastuussa siitä, että lentoa edeltävä tarkastus on tehty tyydyttävällä tavalla. Tämän tarkastuksen voi tehdä muukin taho kuin hyväksytty huolto-organisaatio tai osan 66 mukainen sertifiointihenkilöstö, mutta tarkastuksen tekijän on kuitenkin oltava ilma-aluksen lentäjä tai muu siihen pätevä henkilö.

e) Täyttääkseen kohdassa (a) asetetut velvollisuudet ilma-aluksen omistaja voi tehdä jatkuvaan lentokelpoisuuteen liittyvistä tehtävistä sopimuksen osan M osaston A luvussa G määritellyn lentokelpoisuuden ylläpitämisestä huolehtivan hyväksytyn organisaation kanssa (jäljempänä ”jatkuvan lentokelpoisuuden hallintaorganisaatio”) liitteen I mukaisesti. Tässä tapauksessa jatkuvan lentokelpoisuuden hallintaorganisaatio vastaa siitä, että nämä tehtävät hoidetaan asianmukaisesti.

f) Kun on kyse suuresta ilma-aluksesta, ilma-aluksen omistajan on täyttääkseen kohdassa (a) asetetut velvollisuudet varmistettava, että hyväksytty jatkuvan lentokelpoisuuden hallintaorganisaatio hoitaa jatkuvan lentokelpoisuuden varmistamiseen liittyvät tehtävät. Asiaa koskevat sopimukset on laadittava kirjallisesti liitteen I mukaisesti. Tässä tapauksessa jatkuvan lentokelpoisuuden hallintaorganisaatio on vastuussa siitä, että tehtävät hoidetaan asianmukaisesti.

g) Suurten ilma-alusten, kaupalliseen ilmakuljetukseen käytettävien ilma-alusten ja niiden osien huollon saa tehdä ainoastaan osan 145 mukaisesti hyväksytty huolto-organisaatio.

h) Kun kyse on kaupallisista ilmakuljetuksista, lentotoiminnan harjoittaja on vastuussa toiminnassaan käyttämänsä ilma-aluksen jatkuvasta lentokelpoisuudesta, ja 1. lentotoiminnan harjoittajan on oltava hyväksytty osana toimivaltaisen viranomaisen myöntämää ansiolentolupaa osan M osaston A luvun G mukaisesti käyttämänsä ilma-aluksen osalta ja 2. lentotoiminnan harjoittajan on oltava hyväksytty osan 145 mukaisesti tai sillä on oltava sopimus sellaisen organisaation kanssa, ja 3. lentotoiminnan harjoittajan on varmistettava, että kohdan (a) vaatimukset täyttyvät.

i) Kun jäsenvaltio edellyttää lentotoiminnan harjoittajalta lupaa toimintaan, jossa ei ole kyse kaupallisista ilmakuljetuksista, 1) lentotoiminnan harjoittajan on oltava asianmukaisesti hyväksytty käyttämänsä ilma-aluksen jatkuvan lentokelpoisuuden hoitamisen osalta osan M osaston A luvun G mukaisesti tai sillä on oltava sopimus sellaisen organisaation kanssa, ja 2) lentotoiminnan harjoittajan on oltava asianmukaisesti hyväksytty osan M osaston A luvun F tai osan 145 mukaisesti tai sillä on oltava sopimus sellaisen organisaation kanssa, ja 3) sen on varmistettava, että kohdan (a) vaatimukset täyttyvät.

j) Omistaja on vastuussa luvan antamisesta toimivaltaiselle viranomaiselle organisaatioon/ilma-alukseen pääsyyn sen määrittämiseksi, noudatetaanko tämän osan määräyksiä edelleen.

M.A.202 Tapahtumien raportointi

a) Jokaisen kohdan M.A.201 mukaisesti vastuussa olevan henkilön tai organisaation on raportoitava rekisteröintivaltiolle ja rakennetyypistä tai lisätyypistä vastaavalle organisaatiolle sekä tarvittaessa myös lentotoiminnan harjoittajan jäsenvaltiolle kaikki havaitut ilma-aluksen tai sen osien kuntoon liittyvät, lentoturvallisuutta vakavasti vaarantavat tapaukset.

b) Raportit laaditaan viraston vahvistamalla tavalla, ja niissä on oltava kaikki henkilön tai organisaation tiedossa olevat asiaankuuluvat aluksen tai osien kuntoa koskevat tiedot.

c) Kun ilma-alusta huoltavalla henkilöllä tai organisaatiolla on omistajan tai lentotoiminnan harjoittajan kanssa tehty huoltoa koskeva sopimus, ilma-alusta huoltavan henkilön tai organisaation on myös raportoitava omistajalle tai jatkuvan lentokelpoisuuden hallintaorganisaatiolle kaikki seikat, jotka liittyvät omistajan tai lentotoiminnan harjoittajan ilma-aluksen tai sen osien kuntoon.

d) Raportit laaditaan heti, kun se on käytännössä mahdollista, mutta viimeistään 72 tunnin kuluessa siitä, kun henkilö tai organisaatio havaitsee raportoitavan kuntoa koskevan asian.

LUKU C

JATKUVA LENTOKELPOISUUS

M.A.301 Jatkuvaan lentokelpoisuuteen liittyvät tehtävät

Ilma-aluksen jatkuva lentokelpoisuus sekä toiminto- ja hätävarusteiden käyttökelpoisuus varmistetaan

1. suorittamalla lentoa edeltävät tarkastukset

2. korjaamalla kaikki turvalliseen käyttöön vaikuttavat viat ja vauriot virallisesti hyväksytyn standardin mukaan ottaen huomioon kaikkien suurten ilma-alusten tai kaupallisiin ilmakuljetuksiin käytettävien ilma-alusten osalta minimivarusteluettelo ja puuttuvien osien luettelo, jos niitä sovelletaan kyseiseen ilma-alustyyppiin

3. suorittamalla ilma-aluksen huolto kohdassa M.A.302 hyväksytyn huolto-ohjelman mukaisesti

4. analysoimalla kohdassa M.A.302 hyväksytyn huolto-ohjelman tehokkuus, kun on kyse suurista ilma-aluksista tai kaupallisiin ilmakuljetuksiin käytettävistä ilma-aluksista

5. noudattamalla kaikkia soveltuvia: i) lentokelpoisuusmääräyksiä, ii) toimintamääräyksiä, jotka vaikuttavat jatkuvaan lentokelpoisuuteen, iii) viraston vahvistamia jatkuvaa lentokelpoisuutta koskevia vaatimuksia, iv) toimivaltaisen viranomaisen turvallisuusongelman johdosta esittämiä vaatimuksia

6. tekemällä muutostyöt ja korjaukset kohdan M.A.302 mukaisesti

7. vahvistamalla muutosten ja/tai tarkastusten toteuttamisen periaatteet, kun kyse on suuriin ilma-aluksiin tai kaupallisiin ilmakuljetuksiin käytettyihin ilma-aluksiin tehtävistä vapaaehtoisista muutostöistä.

8. ja tekemällä tarpeen vaatiessa huollontarkastuslentoja.

M.A.302 Huolto-ohjelma

a) Kaikki ilma-alukset on huollettava toimivaltaisen viranomaisen hyväksymän, säännöllisesti tarkistettavan ja vastaavasti muutettavan huolto-ohjelman mukaisesti.

b) Toimivaltainen viranomainen hyväksyy huolto-ohjelman ja siihen tehtävät muutokset.

c) Huolto-ohjelman täytyy olla yhdenmukainen seuraavien ohjeiden kanssa: 1. jatkuvaa lentokelpoisuutta koskevat ohjeet, joita antavat tyyppihyväksyntätodistuksen ja lisätyyppihyväksyntätodistuksen haltijat ja muut organisaatiot, jotka julkaisevat tällaisia tietoja osan 21 mukaan, tai 2. toimivaltaisen viranomaisen antamat ohjeet, mikäli ne eroavat alakohdan 1 ohjeista tai jos erityisiä suosituksia ei ole, tai 3. omistajan tai liikenteenharjoittajan antamat ja jäsenvaltion hyväksymät ohjeet, mikäli ne eroavat alakohdan 1 ja 2 ohjeista.

d) Huolto-ohjelman tulee sisältää kaikki huoltoa koskevat yksityiskohdat, huoltojaksot mukaan luettuina, sekä kaikki erityisiin toimintoihin liittyvät erikoistehtävät. Ohjelman on sisällettävä luotettavuusohjelma, kun huolto-ohjelma perustuu 1. huollonohjausryhmän logiikkaan tai 2. lähinnä aluksen kunnon valvontaan.

e) Kun ilma-aluksen jatkuvaa lentokelpoisuuden hallinnasta osan M osaston A luvun G mukainen organisaatio, huolto-ohjelma ja siihen tehdyt muutokset voidaan hyväksyä käyttämällä tällaisen organisaation vahvistamaa huolto-ohjelmamenettelyä (jäljempänä ”epäsuora hyväksyntä”).

▼M1

f) huolto-ohjelma on tarkastettava määräajoin ja sitä on muutettava tarvittaessa. Tarkastuksilla varmistetaan, että ohjelma säilyttää kelpoisuutensa käyttökokemuksen osalta niin, että siinä otetaan huomioon tyyppihyväksyntätodistuksen haltijan antamat uudet ja/tai muutetut huolto-ohjeet;

g) huolto-ohjelman on vastattava voimassa olevia pakollisia lainsäädännöllisiä velvoitteita, jotka on esitetty tyyppihyväksyntätodistuksen haltijan laatimissa asiakirjoissa osan 21A.61 vaatimusten täyttämiseksi.

▼B

M.A.303 Lentokelpoisuusmääräykset

Kaikkia soveltuvia lentokelpoisuusmääräyksiä noudatetaan niissä yksilöityjen vaatimusten mukaisesti, ellei virasto ole antanut muita määräyksiä.

M.A.304 Tiedot muutostöitä ja korjauksia varten

Vahinkojen arviointi ja kaikki muutostyöt ja korjaukset tehdään käyttäen tietoja, jotka virasto tai osassa 21 hyväksytty suunnitteluorganisaatio on hyväksynyt, sen mukaan mikä on tarkoitukseen sopivaa.

M.A.305 Ilma-aluksen jatkuvaa lentokelpoisuutta koskeva tallennusjärjestelmä

a) Kun huolto on suoritettu, ilma-aluksen jatkuvaa lentokelpoisuutta koskevaan tallennusjärjestelmään on laitettava asiaan liittyvä kohdassa M.A.801 tarkoitettu huoltotodiste. Merkinnät on tehtävä niin nopeasti kuin on käytännöllistä mutta joka tapauksessa viimeistään 30 päivää tehdyn huoltotoimenpiteen jälkeen.

b) Ilma-aluksen jatkuvaa lentokelpoisuutta koskevan tallennusjärjestelmän tulee soveltuvin osin käsittää ilma-aluksen matkapäiväkirja, konepäiväkirja (-kirjat) tai moottorimoduulien laitekortit, potkuripäiväkirja (-kirjat) ja laitekortit kaikkia käyttöiältään rajoitettuja osia varten sekä ilma-aluksen käyttäjän tekninen matkapäiväkirja.

c) Ilma-aluksen matkapäiväkirjaan kirjataan soveltuvin osin myös aluksen tyyppi ja rekisteritunnus, päivämäärä, kokonaislentoaika ja/tai lentojaksot ja/tai laskeutumiset.

d) Ilma-aluksen jatkuvaa lentokelpoisuutta koskeviin tallenteisiin tulee kuulua 1. voimassa olevat lentokelpoisuusmääräykset ja toimivaltaisen viranomaisen turvallisuusongelman johdosta esittämät vaatimukset 2. tiedot muutostöistä ja korjauksista 3. huolto-ohjelman noudattamisen tilanne 4. tiedot käyttöiältään rajoitettujen laitteiden kunnosta 5. viimeisimmät massa- ja tasapainoraportit 6. viimeisin siirretyn huollon luettelo.

e) Hyväksyntätodisteen, EASA 1 -lomakkeen tai vastaavan lisäksi seuraavat asennettujen laitteiden kannalta oleelliset tiedot on kirjattava asianmukaiseen kone- tai potkuripäiväkirjaan tai moottorimoduulin tai käyttöiältään rajoitettujen osien laitekorttiin: 1. osan tunnus ja 2. sen ilma-aluksen tyyppi, valmistusnumero ja rekisteritunnus, johon kyseinen osa on asennettu, ja lisäksi viittaukset osan irrottamiseen ja paikoilleen asentamiseen 3. kyseiselle osalle kertynyt kokonaislentoaika ja/tai lentojaksot ja/tai laskeutumiset ja/tai osan ikä soveltuvin osin 4. ajantasaiset kohdassa (d) tarkoitetut osaa koskevat tiedot.

f) Osan M osaston A luvussa B tarkoitetuista jatkuvaan lentokelpoisuuteen liittyvien tehtävien hallinnasta vastuussa oleva henkilö hoitaa tässä osassa yksilöityjä tallenteita ja esittää ne toimivaltaiselle viranomaiselle sitä pyydettäessä.

g) Kaikkien ilma-aluksen jatkuvaa lentokelpoisuutta koskevien huoltokirjanpitomerkintöjen on oltava selkeitä ja tarkkoja. Jos merkintää on korjattava, se on tehtävä niin, että alkuperäinen merkintä jää selvästi näkyviin.

h) Omistajan tai lentotoiminnan harjoittajan on varmistettava, että on perustettu järjestelmä, jossa säilytetään seuraavat määrättyä ajanjaksoa koskevat tiedot: 1. kaikki yksityiskohtaiset ilma-alusta ja jokaista siihen asennettua käyttöiältään rajoitettua osaa koskevat huoltotallenteet vähintään 24 kuukauden ajan siitä lähtien, kun ilma-aluksen tai sen osan käyttö on pysyvästi lopetettu 2. ilma-aluksen ja sen jokaisen käyttöiältään rajoitetun osan asianmukaisesti ilmoitetut kokonaiskäyntiajat ja lentojaksot vähintään 12 kuukauden ajan siitä lähtien, kun ilma-aluksen tai sen osan käyttö on pysyvästi lopetettu 3. ilma-aluksen tai sen osan viimeksi suoritetun määräaikaishuollon jälkeiset, asianmukaisesti ilmoitetut kokonaiskäyntiajat ja lentojaksot vähintään siihen asti, kun osan määräaikaishuolto korvataan uudella yhtä laajalla ja yksityiskohtaisella määräaikaishuollolla 4. tiedot huolto-ohjelman noudattamisesta, joiden avulla noudatetun ohjelman voidaan katsoa olevan ilma-aluksen hyväksytyn huolto-ohjelman mukainen, vähintään siihen asti, kun ilma-aluksen tai sen osan määräaikaishuolto korvataan uudella yhtä laajalla ja yksityiskohtaisella määräaikaishuollolla 5. ilma-alukseen ja sen osiin sovellettavien lentokelpoisuusmääräysten tilanne vähintään 12 kuukauden ajan siitä lähtien, kun ilma-aluksen tai sen osan käyttö on pysyvästi lopetettu, ja 6. ilma-aluksen, moottorin/moottorien, potkurin/potkurien ja jokaisen lentoturvallisuuden kannalta tärkeän osan äskettäisten muutostöiden ja korjausten yksityiskohdat vähintään 12 kuukauden ajan siitä lähtien, kun niiden käyttö on pysyvästi lopetettu.

M.A.306 Lentotoiminnan harjoittajan tekninen matkapäiväkirjajärjestelmä

a) Kun kyse on kaupallisista ilmakuljetuksista, lentotoiminnan harjoittajan on kohdassa M.A.305 esitettyjen vaatimusten lisäksi käytettävä ilma-aluksen teknistä matkapäiväkirjajärjestelmää, johon sisältyvät jokaisesta lentokoneesta seuraavat tiedot: 1. lentoturvallisuuden jatkuvan varmistamisen kannalta tarpeelliset tiedot jokaisesta lennosta 2. lentokoneen voimassa oleva huoltotodiste 3. voimassa oleva huoltotilannemerkintä, josta ilmenee, mikä määräaikaishuolto tai määräaikaishuoltojen välinen huolto lentokoneelle on seuraavaksi tehtävä; toimivaltainen viranomainen voi kuitenkin sallia huoltotilannemerkinnän pitämisen muualla 4. kaikki korjaamatta olevat viat, jotka vaikuttavat ilma-aluksen toimintaan; ja 5. kaikki tarvittavat ohjeet huollon tukijärjestelyistä.

b) Lentokoneen teknisen matkapäiväkirjajärjestelmän ja siihen myöhemmin tehtyjen muutosten on oltava toimivaltaisen viranomaisen hyväksymiä.

c) Lentotoiminnan harjoittajan on varmistettava, että ilma-aluksen tekninen matkapäiväkirja säilytetään 36 kuukautta viimeisestä merkinnästä.

M.A.307 Ilma-aluksen jatkuvaa lentokelpoisuutta koskevien tallenteiden siirto

a) Kun ilma-aluksen omistaja tai lentotoiminnan harjoittaja vaihtuu pysyvästi, omistajan tai lentotoiminnan harjoittajan on huolehdittava siitä, että kohdan M.A.305 mukaiset ilma-aluksen jatkuvaa lentokelpoisuutta koskevat tallenteet sekä mahdollisesti sovellettavan kohdan M.A.306 mukainen lentotoiminnan harjoittajan tekninen päiväkirja siirretään sen mukana.

b) Omistajan on tehdessään jatkuvaa lentokelpoisuutta koskevista tehtävistä sopimuksen jatkuvaa lentokelpoisuutta hallinnoivan organisaation kanssa huolehdittava siitä, että siitä, että kohdan M.A.305 mukaiset ilma-aluksen jatkuvaa lentokelpoisuutta koskevat tallenteet siirretään kyseiselle organisaatiolle.

c) Tallenteiden säilytysaikoja koskevia määräyksiä sovelletaan edelleen uuteen omistajaan, lentotoiminnan harjoittajaan tai jatkuvan lentokelpoisuuden hallintaorganisaatioon.

LUKU D

HUOLTO-OHJEET

M.A.401 Huoltotiedot

a) Ilma-alusta huoltavalla henkilöllä tai organisaatiolla on oltava pääsy ainoastaan sovellettaviin voimassa oleviin huoltotietoihin ja niiden käyttömahdollisuus tehdessään huoltoa, muutostöitä ja korjauksia.

b) Tässä osassa sovellettavilla huoltotiedoilla tarkoitetaan 1. kaikkia toimivaltaisen viranomaisen antamia sovellettavia vaatimuksia, menettelytapoja, normeja tai tietoja 2. kaikkia soveltuvia lentokelpoisuusmääräyksiä 3. soveltuvia jatkuvaa lentokelpoisuutta koskevia ohjeita, jotka antaa tyyppihyväksyntätodistuksen ja lisätyyppihyväksyntätodistuksen haltija tai muu organisaatio, joka julkaisee tällaisia tietoja osan 21 mukaisesti. 4. kaikkia kohdan 145.A.45(d) mukaisesti annettuja soveltuvia tietoja

c) Ilma-alusta huoltavan henkilön tai organisaation on huolehdittava siitä, että sovellettavat huoltotiedot ovat ajan tasalla ja helposti saatavilla, kun niitä tarvitaan. Kyseisen henkilön tai organisaation on laadittava työkortti- tai työlistajärjestelmä; huoltotoimet on joko kirjoitettava siihen huolellisesti puhtaaksi tai yksittäisiin huoltotoimiin tai huoltotietoihin kuuluviin tehtäviin on viitattava täsmällisesti.

M.A.402 Huoltotöiden suorittaminen

a) Huoltotöitä saa tehdä vain asiantunteva henkilöstö, ja huolto tehdään noudattaen M.A.401-huoltotiedoissa täsmennettyjä menettelytapoja, tekniikoita, standardeja ja ohjeita. Lisäksi kaikkien lentoturvallisuuden kannalta kriittisten huoltotoimien jälkeen on järjestettävä riippumaton tarkastus, mikäli osassa 145 ei toisin määrätä ja mikäli toimivaltaisen viranomaisen kanssa ei sovita toisin.

b) Huoltotöissä on käytettävä M.A.401-huoltotiedoissa eriteltyjä työvälineitä, laitteita ja materiaaleja, mikäli osassa 145 ei toisin määrätä. Tarpeen vaatiessa työvälineet ja laitteet on tarkistettava ja kalibroitava virallisesti hyväksyttyjen standardien mukaisiksi.

c) Tilan, jossa huolto tehdään, on oltava hyvässä järjestyksessä, puhdas ja saasteeton.

d) Huoltotöitä tehtäessä on aina otettava huomioon M.A.401-huoltotiedoissa eritellyt ympäristörajoitukset.

e) Kun ilma on huono tai huoltotyö pitkäaikaista, huolto on tehtävä asianmukaisissa tiloissa.

f) Kun huolto on tehty loppuun, varmistetaan yleisesti, että ilma-alukseen tai sen osaan ole jäänyt työkaluja, laitteita tai muita asiaankuulumattomia osia tai materiaaleja ja että kaikki irrotetut asennusluukut on asennettu paikoilleen.

M.A.403 Ilma-aluksen viat

a) Lentoturvallisuuden vakavasti vaarantavat ilma-aluksen viat on korjattava, ennen kuin ilma-alus lähtee uudelleen lentoon.

b) Kohtien M.A.801(b)1 ja M.A.801(b)2 tai osan 145 mukaisesti vain valtuutettu sertifiointihenkilöstö saa ratkaista kohdan M.A.401 huoltotietojen perusteella, vaarantaako vika vakavasti lentoturvallisuuden sekä päättää, milloin ja mitä toimenpiteitä asian korjaamiseksi on toteutettava ennen seuraavaa lentoa ja mitä korjauksia voidaan lykätä. Tämä ei kuitenkaan koske tapauksia, joissa 1. lentäjä käyttää hyväksyttyä minimivarusteluetteloa toimivaltaisen viranomaisen valtuutuksen mukaisesti tai 2. toimivaltainen viranomainen määrittelee ilma-aluksen viat hyväksyttäviksi.

c) Ilma-aluksessa oleva vika, joka ei vakavasti vaaranna lentoturvallisuutta, on korjattava aina mahdollisimman pian vian havaitsemispäivän jälkeen ja huoltotiedoissa yksilöidyssä ajassa.

d) Tiedot vioista, joita ei korjata ennen lentoa, on syötettävä kohdassa M.A.305 mainittuun ilma-aluksen huoltotallennusjärjestelmään tai kohdassa M.A.306 mainittuun lentotoiminnan harjoittajan tekniseen matkapäiväkirjajärjestelmään.

LUKU E

OSAT

M.A.501 Asennus

a) Mitään osaa ei saa asentaa, ellei se ole tyydyttävässä kunnossa ja ellei sitä ole luovutettu käyttöön asianmukaisesti EASA 1 -lomaketta tai vastaavaa käyttäen ja merkitty osan 21 osaston Q mukaisesti, mikäli osassa 145 ja luvussa F ei muuta määrätä.

b) Ennen kuin osa asennetaan ilma-alukseen, asentajan tai hyväksytyn huolto-organisaation on varmistettava, että kyseinen ilma-aluksen osa voidaan hyväksyä asennettavaksi koneeseen, kun voidaan soveltaa erilaisia laitekokoonpanomuutoksia ja/tai lentokelpoisuusmääräysten mukaisia laitekokoonpanoja.

c) Ilma-alukseen tai sen osiin saa asentaa vakio-osia vain, kun huoltotiedoissa on täsmennetty kyseinen vakio-osa. Vakio-osa voidaan asentaa vain, jos sen mukana on todiste siitä, että osa on sovellettavien määräysten mukainen.

d) Ilma-alukseen ja sen osiin saa käyttää vain sellaisia raaka-aineita tai tarvikkeita, jotka ilma-aluksen tai sen osan valmistaja ilmoittaa asiaankuuluvissa huoltotiedoissa tai siten kuin osassa 145 määrätään. Tällaisia raaka-aineita voidaan käyttää vain silloin, kuin ne täyttävät niihin sovellettavat vaatimukset ja ovat asianmukaisesti jäljitettävissä. Kaikkien raaka-aineiden mukana on oltava niitä koskevat asiakirjat, joihin kuuluu lausunto vaatimusten mukaisuudesta ja joista ilmenee sekä raaka-aineen valmistaja että toimittaja.

M.A.502 Osien huolto

a) Osia saavat huoltaa sitä varten asianmukaisesti hyväksytyt, luvussa F tai osassa 145 määritellyt huolto-organisaatiot.

b) Kohdassa M.A.801(b) 2 mainitulla sertifiointihenkilöstöllä on lupa huoltaa osia vain, kun nämä osat on asennettu ilma-alukseen. Näitä osia voidaan kuitenkin irrottaa väliaikaisesti huoltoa varten, kun tällainen irrottaminen on nimenomaisesti sallittu ilma-aluksen huoltokäsikirjassa huollon helpottamiseksi.

M.A.503 Käyttöiältään rajoitetut osat

Asennettujen, käyttöiältään rajoitettujen osien käyttöikä ei saa ylittää hyväksytyssä huolto-ohjelmassa ja lentokelpoisuusmääräyksissä sallittuja käyttöikärajoja.

M.A.504 Käyttökelvottomien osien tarkastaminen

a) Osan katsotaan olevan käyttökelvoton, jos jokin seuraavista ehdoista täyttyy: 1. Huolto-ohjelmassa mainittu rajoitettu käyttöikä on ylitetty. 2. Osa ei vastaa sovellettavia lentokelpoisuusmääräyksiä eikä muita viraston antamia jatkuvaa lentokelpoisuutta koskevia vaatimuksia. 3. Tarpeellisia tietoja puuttuu lentokelpoisuuden tai hyväksyttävyyden toteamiseksi asennusta varten. 4. Vioista tai toimintahäiriöistä on näyttöä. 5. Osan käyttökelpoisuus todennäköisesti heikkenee vaurion tai onnettomuuden yhteydessä.

b) Käyttökelvottomat osat merkitään ja kerätään turvalliseen, kohdan M.A.502 mukaisen hyväksytyn organisaation valvomaan varastotilaan, kunnes näiden osien kohtalosta päätetään.

c) Osat, jotka ovat ylittäneet niille asetetun maksimikäyttöiän tai joissa on vikoja, joita ei voi korjata, luokitellaan korjauskelvottomiksi, eikä niitä saa laittaa uudelleen osavarastojärjestelmään, ellei sertifioitua maksimikäyttöikää ole pidennetty tai ellei korjausratkaisua ole hyväksytty kohdan M.A.304 mukaan.

d) Tapauksissa, joissa on kyse kohdan (c) mukaan korjauskelvottomasta osasta, osan M mukaisesti vastuussa olevan henkilön tai organisaation on 1. säilytettävä tällainen osa kohdassa (b) tarkoitetussa tilassa tai 2. huolehdittava ennen luopumistaan tällaiseen osaan kohdistuvasta vastuusta siitä, että osaa vaurioitetaan siten, ettei sitä enää kannata pelastaa tai voida korjata.

e) Sen estämättä, mitä kohdassa (d) määrätään, osan M mukaisesti vastuullinen henkilö tai organisaatio voi luovuttaa vastuun korjauskelvottomiksi luokitelluista osista koulutusorganisaatiolle, kunhan niitä ei tärvellä.

LUKU F

HUOLTO-ORGANISAATIO

M.A.601 Soveltamisala

Tässä luvussa esitetään kohtiin M.A.201(f) ja (g) sisältymättömät vaatimukset, jotka ilma-alusten ja/tai niiden osien huolto-organisaatioiden on täytettävä, jotta niille voidaan myöntää toimilupa tai jotta se voidaan pitää voimassa tai muuttaa sitä.

M.A.602 Hakemus

Hakemus, joka koskee toimiluvan tai sen muutoksen myöntämistä huolto-organisaatiolle, tehdään toimivaltaisen viranomaisen vahvistamalla lomakkeella ja tavalla.

M.A.603 Toimiluvan laajuus

a) Hyväksynnän osoittaa toimivaltaisen viranomaisen antama todistus (sisältyy liitteeseen 45). kohdan M.A.604:n mukaisen hyväksytyn huolto-organisaation käsikirjassa on määriteltävä hyväksytyksi katsottu toiminta-alue.

Tämän osan liitteessä 4 on yksilöity kaikki mahdolliset osan M osaston A luvun F mukaiset luokat ja luokitukset.

b) Hyväksytyllä huolto-organisaatiolla on lupa valmistaa huoltotietojen mukaisesti rajoitettu sarja osia käynnissä olevaa työtä varten omissa, huolto-organisaation käsikirjassa esitetyissä tiloissaan.

M.A.604 Huolto-organisaation käsikirja

a) Huolto-organisaation on laadittava käsikirja, joka käsittää vähintään seuraavat tiedot: 1. huollosta vastaavan allekirjoittama lausunto, jossa vahvistetaan, että organisaatio toimii aina osan M määräysten ja käsikirjan mukaan 2. organisaation toiminta-alue 3. niiden henkilöiden nimet ja ammattinimikkeet, joita tarkoitetaan kohdassa M.A.606(b) 4. organisaatiokaavio, josta käy ilmi kohdassa M.A.606(b) tarkoitettujen henkilöiden välinen vastuunjako 5. luettelo sertifiointihenkilöstöstä 6. yleinen kuvaus laitteista ja tiloista sekä niiden sijainti 7. menettelytavat täsmentäen, kuinka huolto-organisaatio varmistaa tässä osassa annettujen määräysten ja ohjeiden noudattamisen 8. huolto-organisaation käsikirjan muutoksia koskeva menettelytapa / koskevat menettelytavat.

b) Huolto-organisaation käsikirjan ja siihen tehtyjen muutosten on oltava toimivaltaisen viranomaisen hyväksymiä.

c) Kohdan (b) määräyksistä riippumatta käsikirjan pienet muutokset voidaan hyväksyä, kun ne tehdään huolto-ohjelmamenettelyn mukaisesti (jäljempänä ”epäsuora hyväksyntä”).

M.A.605 Laitteet ja tilat

Organisaation on varmistettava, että

a) kaikille suunnitelluille töille on laitteet ja tilat, ja erityistyöpajat ja tilat on eristetty kunnolla likaantumisen estämiseksi ja ympäristön vaikutuksilta

b) suunniteltujen töiden hallinnointia ja erityisesti huoltotallenteiden tekemistä varten on käytössä toimistotilat

c) osia, laitteistoa, työkaluja ja materiaaleja varten on turvalliset varastotilat. Varastotiloissa varmistetaan, että käyttökelvottomat osat ja materiaalit pidetään erillään kaikista muista osista, materiaaleista, laitteista ja työkaluista. Varasto-olosuhteiden on oltava valmistajan antamien ohjeiden mukaiset, ja varastoon pääsee vain luvan saanut henkilöstö.

M.A.606 Henkilöstövaatimukset

a) Organisaation on nimitettävä vastuussa oleva johtaja, jolla on valtuudet taata yrityksen puolesta, että se kykenee rahoittamaan ja toteuttamaan asiakkaan vaatiman huollon tämän osan standardien mukaisesti.

b) On nimitettävä yksi tai useampi vastuuhenkilö varmistamaan, että organisaatio toimii aina tämän luvun määräyksien mukaisesti. Nämä henkilöt vastaavat viime kädessä toimistaan vastuussa olevalle johtajalle.

c) Kaikkien kohdassa b tarkoitettujen henkilöiden on kyettävä osoittamaan omaavansa tarvittavat tiedot ilma-aluksen ja/tai sen osien huollosta sekä asianmukaisen kokemuksen alalta.

d) Organisaatiolla on oltava sopimusten perusteella normaalisti odotettavissa olevan työn tarpeita vastaava henkilökunta. Tapauksissa, joissa odotetaan normaalihankkeita suurempaa työmäärää, voidaan väliaikaisesti käyttää alihankintahenkilöstöä, ei kuitenkaan sellaista henkilöstöä, joka myöntää huoltotodisteita.

e) Kaiken huoltoon osallistuvan henkilöstön pätevyys on osoitettava ja merkittävä kirjoihin.

f) Henkilöstön, joka hoitaa erikoistehtäviä, kuten hitsausta ja ainetta rikkomattomia kokeita / tarkastuksia (muuta kuin värikontrastin testausta), on oltava pätevää virallisesti hyväksytyn standardin mukaan.

g) Huolto-organisaatiolla on oltava riittävästi sertifiointihenkilöstöä antamaan ilma-aluksen ja sen osien huoltotodisteita, joihin viitataan kohdissa M.A.612 ja M.A.613. Henkilöstön on noudatettava osassa 66 esitettyjä vaatimuksia.

M.A.607 Sertifointihenkilöstö

a) Kohdan M.A.606(g) määräysten lisäksi sertifiointihenkilöstö voi käyttää oikeuksiaan vain, jos organisaatio on varmistanut, että 1. sertifiointihenkilöstö pystyy joko osoittamaan hankkineensa viimeisten kahden vuoden aikana kuuden kuukauden asiaan liittyvän huoltokokemuksen tai täyttää asianmukaisten oikeuksien myöntämisen edellytykset ja 2. sertifiointihenkilöstö on perehtynyt riittävän hyvin kyseiseen ilma-alukseen ja/tai sen osiin, joita huolletaan, sekä organisaation asiaan liittyviin menettelyihin.

b) Seuraavaksi luetelluissa odottamattomissa tapauksissa, joissa ilma-alus laskeutuu muulle kuin pääkentälle ja joissa ei ole käytettävissä asianmukaista sertifiointihenkilöstöä, huolto-organisaatio, jonka kanssa on tehty sopimus huoltoa koskevasta tuesta, voi antaa sertifiointiin kertavaltuutuksen 1. yhdelle työntekijälleen, joka on saanut samanlaista tekniikkaa ja rakennetta sekä samanlaisia järjestelmiä koskevan ilma-alustyyppikoulutuksen 2. henkilölle, jolla on ainakin viiden vuoden huoltokokemus ja voimassa oleva ilma-aluksen ICAO-huoltolupa, joka on tarkoitettu sertifiointia vaativalle ilma-alustyypille, mikäli kyseisessä paikassa ei ole tässä osassa asianmukaisesti hyväksyttyä organisaatiota ja mikäli sopimuksen saanut organisaatio saa ja säilyttää tiedostoissaan todisteita tämän henkilön kokemuksesta ja luvasta.

Näistä tapauksista on aina ilmoitettava toimivaltaiselle viranomaisille seitsemän päivän kuluessa tällaisen valtuutuksen myöntämisestä. Myöntäessään sertifiointiin kertavaltuutuksia hyväksytyn huolto-organisaation on taattava, että kaikki tällaiset huollot, jotka voivat vaikuttaa lentoturvallisuuteen, tarkistetaan uudelleen.

c) Hyväksytyn huolto-organisaation on kirjattava kaikki sertifiointihenkilöstöä koskevat tiedot ja ylläpidettävä ajantasaista luetteloa kaikesta sertifiointihenkilöstöstä.

M.A.608 Osat, laitteisto ja työkalut

a) Organisaation on 1. pidettävä hallussaan sellaisia kohdassa M.A.609 määriteltyjä laitteita ja työvälineitä tai niiden huolto-organisaation käsikirjassa luetteloituja vastineita, jotka ovat välttämättömiä hyväksyttyyn toiminta-alueeseen kuuluvassa päivittäisessä huoltotyössä ja 2. osoitettava, että sillä on mahdollisuus saada käyttöönsä kaikki muut vain erikoistilanteissa käytettävät laitteet ja työkalut.

b) Työvälineet ja laitteet on tarkistettava ja kalibroitava virallisesti hyväksyttyihin standardeihin. Organisaation on pidettävä kirjaa tällaisista kalibroinneista ja käytetyistä standardeista.

c) Organisaation on tutkittava, luokiteltava ja eroteltava asianmukaisesti kaikki sen haltuun tulevat osat.

M.A.609 Huoltotiedot

Hyväksytyllä huolto-organisaatiolla tulee olla ajantasaiset kohdassa M.A.401 määritellyt, voimassa olevat huoltotiedot suorittaessaan huoltotöitä, muutostyöt ja korjaukset mukaan luettuna. Jos asiakas antaa huoltotietoja, niitä tarvitaan ainoastaan työn ollessa käynnissä.

M.A.610 Huoltotyön tilaukset

Ennen kuin huoltotyöt aloitetaan, organisaation ja asiakkaan on tehtävä kirjallinen työtilaus, jossa esitetään selvästi suoritettava huoltotyö.

M.A.611 Huolto-ohjeet

Huoltotyöt on tehtävä aina osan M osaston A luvun D vaatimuksien mukaisesti.

M.A.612 Ilma-aluksen huoltotodiste

Aina, kun kaikki vaaditut ilma-aluksen huoltotoimet on suoritettu loppuun tämän luvun mukaisesti, annetaan huoltotodiste kohdan M.A.801 määräyksiä noudattaen.

M.A.613 Osien huoltotodiste

a) Aina kun kaikki vaaditut osien huoltotoimet on suoritettu loppuun tämän luvun mukaisesti, annetaan osien huoltotodiste, EASA 1 -lomake, kohdan M.A.802 mukaisesti, lukuun ottamatta kohdan M.A.603(b) mukaisesti tehtyjä osia.

b) Osien huoltotodiste EASA 1 -lomake voidaan tuottaa tietokoneen tietokannasta.

M.A.614 Huoltokirjanpito

a) Hyväksytyn huolto-organisaation on pidettävä kirjaa kaikista tehdyn työn yksityiskohdista. Merkinnät, joista käy ilmi, että kaikki vaatimukset on täytetty huoltotodisteen antamiseksi, on säilytettävä, alihankkijan luovutusasiakirjat mukaan luettuina.

b) Hyväksytyn huolto-organisaation on toimitettava ilma-aluksen omistajalle jäljennös jokaisesta huoltotodisteesta sekä jäljennös kaikista erityisistä hyväksytyistä korjaus- tai muutostyötiedoista, joita on käytetty korjaus- tai muutostöissä.

c) Hyväksytyn huolto-organisaation on säilytettävä jäljennös kaikesta huoltokirjanpidosta sekä kaikki asiaan liittyvät huoltotiedot kolmen vuoden ajan siitä päivästä lähtien, jona hyväksytty huolto-organisaatio on luovuttanut käyttöön työn kohteena olleen ilma-aluksen tai sen osan. 1. Huoltokirjanpito on säilytettävä niin, että se on suojassa vaurioilta ja varkailta. 2. Tietojen säilymisen varmistamiseen käytettäviä tietokonelaitteistoja on säilytettävä eri paikassa kuin työskentelyyn käytettäviä laitteistoja ja sellaisessa ympäristössä, jossa ne varmasti pysyvät hyvässä kunnossa. 3. Hyväksytyn huolto-organisaation lopettaessa toimintansa on kaikki tallennetut huoltomerkinnät kahden viimeisen vuoden ajalta toimitettava kyseisen ilma-aluksen tai sen osan uusimmalle omistajalle tai ne on varastoitava toimivaltaisen viranomaisen määräämällä tavalla.

M.A.615 Organisaation etuoikeudet

Organisaatiolla on lupa

1. huoltaa mitä tahansa ilma-alusta ja/tai sen osaa, jonka huoltoon se on hyväksytty, toimiluvassa ja käsikirjassa täsmennetyissä tiloissa

2. huoltaa mitä tahansa ilma-alusta ja/tai sen osaa, jonka huoltamiseen se on hyväksytty, missä tiloissa tahansa, kun on kyseessä ainoastaan vikojen korjaamisen kannalta tarpeellinen huolto

3. antaa huoltotodisteita, kun huolto on saatu suoritetuksi kohdan M.A.612 tai M.A.613 määräysten mukaisesti.

M.A.616 Organisaation tarkastus

Jotta voidaan varmistaa, että hyväksytty huolto-organisaatio täyttää edelleen tässä osassa esitetyt vaatimukset, sen on järjestettävä säännöllisesti organisaation tarkastuksia.

M.A.617 Hyväksytyn huolto-organisaation muutokset

Jotta toimivaltainen viranomainen kykenisi ratkaisemaan, noudattaako huolto-organisaatio edelleen tämän osan määräyksiä, hyväksytyn huolto-organisaation on ilmoitettava alla mainituista muutoksista, ennen kuin se toteuttaa ne:

1. organisaation nimi

2. organisaation toimipaikka

3. organisaation sivutoimipaikat

4. vastuussa oleva johtaja

5. kohdassa M.A.606(b) täsmennetyt henkilöt

6. hyväksyntään mahdollisesti vaikuttavat seikat, kuten tilat, laitteisto, työvälineet, materiaalit, menettelytavat, toiminta-alueet ja sertifointihenkilöstö.

Kun suunniteltu henkilöstönmuutos ei ole ennakolta johtajiston tiedossa, näistä muutoksista on ilmoitettava heti, kun se on mahdollista.

M.A.618 Toimiluvan voimassaolo

a) Toimilupa myönnetään sen voimassaoloaikaa rajoittamatta. Se pysyy voimassa, jos 1. organisaatio noudattaa jatkuvasti tämän osan määräyksiä ja kohdan M.A.619 määräyksiä havaintojen käsittelystä 2. toimivaltaisella viranomaisella on pääsy organisaatioon, jotta se voi varmistaa, noudattaako organisaatio jatkuvasti tämän osan määräyksiä, ja jos 3. toimilupaa ei ole luovutettu tai peruutettu.

b) Jos toimilupa luovutetaan tai kumotaan, se on palautettava toimivaltaiselle viranomaiselle.

M.A.619 Havainnot

a) Tason 1 havainto on mikä tahansa merkittävä osan M vaatimusten noudattamatta jättäminen, joka alentaa turvallisuuden tasoa ja vaarantaa vakavasti lentoturvallisuuden.

b) Tason 2 havainto on mikä tahansa osan M vaatimusten noudattamatta jättäminen, joka saattaa alentaa turvallisuuden tasoa ja mahdollisesti vaarantaa lentoturvallisuuden.

c) Saatuaan ilmoituksen havainnoista kohdan M.B.605 mukaisesti huolto-organisaation hyväksynnän haltijan on tehtävä korjaava toimintasuunnitelma ja osoitettava korjaustoimet tyydyttävästi toimivaltaiselle viranomaiselle sen kanssa sovitun ajan kuluessa.

LUKU G

JATKUVAN LENTOKELPOISUUDEN HALLINTAORGANISAATIO

M.A.701 Soveltamisala

Tässä luvussa määritellään vaatimukset, joita ilma-aluksen jatkuvan lentokelpoisuuden hallintaorganisaation on noudatettava, jotta niille voidaan myöntää toimilupa tai jotta se voitaan pitää voimassa tai muuttaa sitä.

M.A.702 Hakemus

Hakemus, joka koskee toimiluvan myöntämistä jatkuvan lentokelpoisuuden hallintaorganisaatiolle tai toimiluvan muuttamista, tehdään toimivaltaisen viranomaisen vahvistamalla kaavakkeella ja tavalla.

M.A.703 Toimiluvan laajuus

a) Toimiluvan myöntäminen käy ilmi toimivaltaisen viranomaisen antamasta todistuksesta, joka sisältyy liitteeseen VI. Kohdan M.A.704 mukaisessa hyväksytyssä jatkuvan lentokelpoisuuden hallinnan selvityksessä on täsmennettävä toimiluvan kattamaksi katsottava toiminta-alue.

b) Kohdan (a) määräyksistä riippumatta, kun on kyse kaupallisista ilmakuljetuksista, toimiluvan on oltava osa toimivaltaisen viranomaisen antamaa, käytössä olevaa ilma-alusta koskevaa ansiolentolupaa.

M.A.704 Jatkuvan lentokelpoisuuden hallinnan selvitys

a) Jatkuvan lentokelpoisuuden hallintaorganisaation on laadittava jatkuvan lentokelpoisuuden hallinnan selvitys, joka käsittää seuraavat tiedot: 1. vastuussa olevan johtajan allekirjoittama lausunto, jossa vahvistetaan, että organisaatio työskentelee jatkuvasti tämän osan ja selvityksen mukaisella tavalla 2. organisaation toiminta-alue 3. kohdissa M.A.706(b) ja M.A.706(c) tarkoitettujen henkilöiden ammattinimikkeet ja nimet 4. organisaatiokaavio, josta käy ilmi kohdissa M.A.606(b) ja M.A.706(c) tarkoitettujen henkilöiden välinen vastuunjako 5. Kohdan M.A.707 mukainen luettelo lentokelpoisuustarkastuksen tekevästä henkilöstöstä 6. yleinen kuvaus laitteista ja tiloista sekä niiden sijainti 7. menettelytavat, joilla jatkuvan lentokelpoisuuden hallintaorganisaatio varmistaa tässä osassa annettujen määräysten ja ohjeiden noudattamisen, ja 8. menettelyt jatkuvan lentokelpoisuuden hallinnan selvityksen muuttamiseksi.

b) Jatkuvan lentokelpoisuuden hallinnan selvityksen ja siihen tehtyjen muutosten on oltava toimivaltaisen viranomaisen hyväksymiä.

Kohdan (b) määräyksistä riippumatta käsikirjan pienet muutokset voidaan hyväksyä, kun ne tehdään huolto-ohjelmamenettelyn mukaisesti (jäljempänä ”epäsuora hyväksyntä”).

M.A.705 Laitteet ja tilat

Jatkuvan lentokelpoisuuden hallintaorganisaation on tarjottava sopivat ja asianmukaisissa tiloissa sijaitsevat toimistotilat kohdassa M.A.706 määritellylle henkilöstölle.

M.A.706 Henkilöstövaatimukset

a) Organisaation on nimitettävä vastuussa oleva johtaja, jolla on valtuudet taata yrityksen puolesta, että organisaatio kykenee rahoittamaan ja toteuttamaan kaikki jatkuvan lentokelpoisuuden hallintaan liittyvät toimet tämän osan mukaisella tavalla.

b) Kun kyse on kaupallisista ilmakuljetuksista, kohdassa (a) tarkoitettu vastuussa oleva johtaja on se henkilö, jolla on valtuudet taata yrityksen puolesta, että se kykenee rahoittamaan ja toteuttamaan lentotoiminnan harjoittajan kaiken toiminnan ansiolentoluvan myöntämisvaatimusten mukaisesti.

c) On nimitettävä yksi tai useampi vastuuhenkilö varmistamaan, että organisaatio toimii aina tämän luvun määräyksien mukaisesti. Tällaiset henkilöt vastaavat viime kädessä toimistaan vastuussa olevalle johtajalle.

d) Kun on kyse kaupallisista ilmakuljetuksista, vastuussa oleva johtaja nimittää toimihenkilön tähän tarkoitukseen. Kyseinen henkilö on vastuussa jatkuvaan lentokelpoisuuteen liittyvän toiminnan hallinnasta ja valvonnasta kohdan (c) määräysten mukaisesti.

e) Kohdassa (d) tarkoitettua toimihenkilöä ei saa ottaa osan 145 mukaisesti hyväksytyn organisaation palvelukseen, jolla on sopimus lentotoiminnan harjoittajan kanssa, ellei tästä ole erityisesti sovittu toimivaltaisen viranomaisen kanssa.

f) Organisaatiolla on oltava odotettavissa olevan työn tarpeisiin riittävä ja pätevä henkilökunta.

g) Kaikkien kohdissa (c) ja (d) mainittujen henkilöiden on kyettävä osoittamaan omaavansa tarvittavat ilma-aluksen jatkuvaan lentokelpoisuuteen liittyvät tiedot sekä asianmukaisen taustan ja alan kokemuksen.

h) Kaiken jatkuvaan lentokelpoisuuden hallintaan osallistuvan henkilöstön pätevyys on kirjattava.

M.A.707 Lentokelpoisuustarkastuksen tekevä henkilöstö

a) Hyväksynnän saaminen lentokelpoisuustarkastusten tekemiseen edellyttää, että hyväksytyllä jatkuvan lentokelpoisuuden hallintaorganisaatiolla on asianmukaista lentokelpoisuustarkastuksia tekevää henkilökuntaa, joka voi antaa osan M osaston A luvun I mukaisia lentokelpoisuuden tarkastamista koskevia todistuksia tai suosituksia. Kohdan M.A.706 vaatimusten lisäksi tältä henkilöstöltä edellytetään seuraavaa: 1. vähintään viiden vuoden kokemus jatkuvan lentokelpoisuuden alalta 2. asianmukainen osan 66 mukainen lupa tai ilmailukoulutus tai vastaava koulutus 3. virallinen ilmailuhuollon koulutus ja 4. toimi hyväksytyssä organisaatiossa asianmukaisin velvollisuuksin.

b) Hyväksytty jatkuvan lentokelpoisuuden organisaatio voi antaa valtuudet hyväksytyn jatkuvan lentokelpoisuusorganisaation nimeämälle lentokelpoisuustarkastuksia tekevälle henkilöstölle ainoastaan, kun toimivaltainen viranomainen virallisesti hyväksynyt kyseisen henkilöstön valvonnan alla tyydyttävästi suoritetun lentokelpoisuustarkastuksen jälkeen.

c) Organisaation on varmistettava, että ilma-aluksen lentokelpoisuustarkastuksen tekevällä henkilöstöllä on todistettavasti asianmukaista, viimeaikaista kokemusta jatkuvan lentokelpoisuuden alalta.

d) Lentokelpoisuustarkastuksen tekevän henkilöstön tulee olla tunnistettavissa siten, että jatkuvan lentokelpoisuuden hallinnan selvitykseen liitettävässä luettelossa mainitaan kukin henkilö ja kunkin henkilön henkilökohtaisen lentokelpoisuustarkastusta koskevan luvan viite.

e) Organisaation on säilytettävä tiedot lentokelpoisuustarkastuksia tekevästä henkilöstöstä, ja näiden tietojen on sisällettävä yksityiskohtaiset tiedot asianmukaisesta pätevyydestä, joita säilytetään yhdessä jatkuvan lentokelpoisuuden alan huoltokokemukseen ja koulutukseen liittyvistä olennaisista tiedoista tehdyn yhteenvedon sekä lupajäljennöksen kanssa. Nämä tiedot on säilytettävä kahden vuoden ajan siitä lähtien, kun lentokelpoisuustarkastuksia tekevä henkilö on eronnut organisaation palveluksesta.

M.A.708 Jatkuvan lentokelpoisuuden hallinta

a) Kaikki jatkuvan lentokelpoisuuden hallintaan liittyvät työt on tehtävä osan M osaston A luvussa C annettujen määräysten mukaisesti.

b) Jokaisen hallittavan ilma-aluksen osalta hyväksytyn jatkuvan lentokelpoisuuden hallintaorganisaation on 1. kehitettävä ja tarkistettava ilma-alusta koskeva huolto-ohjelma, sovellettava luotettavuusohjelma mukaan luettuna 2. esitettävä ilma-aluksen huolto-ohjelma ja sen muutokset toimivaltaiselle viranomaiselle hyväksyntää varten sekä toimitettava jäljennös ohjelmasta muuhun kuin kaupallisiin ilmakuljetuksiin käytetyn ilma-aluksen omistajalle 3. hoidettava muutos- ja korjaustöiden hyväksyminen 4. varmistettava, että kaikki huoltotyöt tehdään hyväksytyn huolto-ohjelman mukaisesti ja että käyttöönluovutus tapahtuu osan M osaston A luvun H mukaisesti 5. varmistettava, että kaikki sovellettavat lentokelpoisuutta ja toimintaa koskevat jatkuvaan lentokelpoisuuteen vaikuttavat määräykset on otettu huomioon 6. varmistettava, että asianmukaisesti hyväksytty huolto-organisaatio korjaa kaikki ilmoitetut tai määräaikaishuollon yhteydessä havaitut viat 7. varmistettava, että ilma-alus viedään asianmukaisesti hyväksyttyyn huolto-organisaatioon huollettavaksi aina tarpeen vaatiessa 8. sovitettava yhteen määräaikaishuolto, lentokelpoisuusmääräysten soveltaminen, käyttöiältään rajoitettujen osien vaihtaminen ja osien tarkastus, jotta voidaan varmistaa, että työt suoritetaan huolella 9. hoidettava kaikkien jatkuvaa lentokelpoisuutta koskevien merkintöjen ja/tai lentotoiminnan harjoittajan teknisen matkapäiväkirjan käsittely ja arkistointi. 10. varmistettava, että massaa ja tasapainoa koskevat ilmoitukset vastaavat ilma-aluksen kulloistakin tilaa.

c) Kun kyse on kaupallisista ilmakuljetuksista, joissa lentotoiminnan harjoittajaa ei ole asianmukaisesti hyväksytty osan 145 mukaisella tavalla, lentotoiminnan harjoittajan on tehtävä kirjallinen huoltosopimus osan 145 mukaisesti hyväksytyn organisaation tai toisen lentotoiminnan harjoittajan kanssa, ja sopimuksessa luetellaan yksityiskohtaisesti kohdissa M.A.301-2, M.A.301-3, M.A.301-5 ja M.A.301-6 mainitut toimet, joilla varmistetaan, että viime kädessä tarkastuksen hoitaa osan 145 mukaisesti hyväksytty organisaatio, ja määritellään kohdan M.A.712(b) laatua koskevat tukitoimet. Ilma-aluksen korjaamohuoltoa, määräaikaista linjahuoltoa sekä moottorin huoltoa koskevien sopimusten ja kaikkien niiden muutosten on oltava toimivaltaisen viranomaisen hyväksymiä. Mikäli kuitenkin 1. ilma-alus tarvitsee muuta kuin määräaikaista linjahuoltoa, sopimus voidaan tehdä erillisenä osan 145 mukaiselle huolto-organisaatiolle tehtynä työmääräyksenä 2. on kyse ilma-aluksen osien huollosta, mukaan lukien moottorin huolto, kohdassa (c) tarkoitettu sopimus voidaan tehdä erillisenä osan 145 mukaiselle huolto-organisaatiolle tehtynä työmääräyksenä.

M.A.709 Asiakirjat

Hyväksytyllä jatkuvan lentokelpoisuuden hallintaorganisaatiolla tulee olla sovellettavat, kohdassa M.A.401 määritellyt, voimassa olevat huoltotiedot, ja sen on käytettävä niitä hoitaessaan kohdassa M.A.708 mainittuja jatkuvaan lentokelpoisuuteen liittyviä tehtäviä.

M.A.710 Lentokelpoisuustarkastus

a) Täyttääkseen ilma-aluksen lentokelpoisuudelle kohdassa M.A.902 asetetut vaatimukset hyväksytyn jatkuvan lentokelpoisuuden hallintaorganisaation on tehtävä täydellinen, dokumentoitu ilma-alusmerkintöjen tarkastus, mikä edellyttää, että 1. seuraavat merkinnät on tehty huolellisesti: rungon, moottorin ja potkurin lentoajat tunteina ja niihin liittyvät lentojaksot 2. lentokäsikirjaa voi soveltaa ilma-aluksen laitteistokokoonpanoon ja se on viimeisimmän tarkastustilanteen mukainen 3. kaikki ilma-aluksen hyväksytyn huolto-ohjelman mukaiset huoltotehtävät on suoritettu 4. kaikki tiedossa olevat viat on korjattu, tai — mikäli mahdollista — niiden korjausta on lykätty valvotulla tavalla 5. kaikki sovellettavat lentokelpoisuusmääräykset on otettu huomioon ja rekisteröity huolellisesti 6. kaikki ilma-alukseen tehdyt muutos- ja korjaustyöt on rekisteröity ja hyväksytty osan 21 mukaisesti 7. kaikki ilma-alukseen asennetut käyttöiältään rajoitetut osat, joiden hyväksyttyä maksimikäyttöikää ei ole ylitetty, on huolella tunnistettu ja rekisteröity 8. kaikki huoltotoimet on suoritettu tämän osan mukaisesti 9. uusin massa- ja tasapainotodistus on voimassa ja vastaa laitteistokokoonpanoa, ja 10. ilma-alus on yhdenmukainen viraston viimeisimmän tarkastetun tyyppisuunnitelman kanssa.

b) Hyväksytyn jatkuvan lentokelpoisuuden hallintaorganisaation lentokelpoisuustarkastuksia tekevän henkilöstön on suoritettava ilma-aluksen fyysinen katsastus. Jos lentokelpoisuudesta vastaava henkilöstö ei ole riittävän pätevää tekemään tällaisen katsastuksen osan 66 mukaisesti, sille on hankittava päteviä avustajia.

c) Lentokelpoisuustarkastuksen tekevän henkilöstön on varmistettava suorittamalla ilma-aluksen fyysinen katsastus, että 1. kaikki vaaditut merkinnät ja kilvet on asennettu asianmukaisesti 2. ilma-alus on hyväksytyn lentokäsikirjan mukainen 3. ilma-aluksen laitteistokokoonpano vastaa hyväksyttyjä asiakirjoja 4. ei ole löydetty mitään ilmeisiä vikoja, joita ei ole käsitelty kohdan M.A.404 mukaisella tavalla, ja 5. mitään ilma-aluksen ja kohdan (a) mukaisten dokumentoitujen merkintöjen välisiä ristiriitaisuuksia ei ole löytynyt.

d) Kohdan M.A.902(a) määräyksistä riippumatta lentokelpoisuustarkastus voidaan tehdä aikaisintaan 90 päivää ennen määräpäivää ilman että lentokelpoisuustarkastusten jatkuvuutta rikotaan, jotta fyysinen tarkastus voidaan tehdä huoltotarkastuksen yhteydessä.

e) Kohdassa M.A.902 mainitun todistuksen (EASA 15b -lomake) tai suosituksen lentokelpoisuudesta antaa asianmukaisesti hyväksytty kohdan M.A.707 mukainen lentokelpoisuustarkastuksen tekevä henkilöstö hyväksytyn jatkuvan lentokelpoisuuden hallintaorganisaation puolesta, kun se on todennut, että lentokelpoisuustarkastus on suoritettu asianmukaisesti.

f) Jäljennös myönnetystä tai pidennetystä todistuksesta ilma-aluksen lentokelpoisuuden tarkastamisesta toimitetaan aina kyseisen ilma-aluksen rekisteröineelle jäsenvaltiolle 10 päivän kuluessa.

g) Lentokelpoisuuden tarkastamista ei voi teettää alihankintana.

h) Jos lentokelpoisuuden tarkastuksen tulos ei ole vakuuttava, asiasta on ilmoitettava toimivaltaiselle viranomaiselle.

M.A.711 Organisaation etuoikeudet

a) Hyväksytyllä jatkuvan lentokelpoisuuden hallintaorganisaatiolla on lupa 1. hallinnoida muuhun tarkoitukseen kuin kaupallisiin ilmakuljetuksiin käytettävien ilma-alusten jatkuvaa lentokelpoisuutta toimiluvan mukaan 2. hallinnoida kaupallisessa lentoliikenteessä käytettävän ilma-aluksen jatkuvaa lentokelpoisuutta, kun ansiolentoluvassa on tällainen merkintä 3. tehdä toimilupansa rajoitusten mukaisesti mitä tahansa jatkuvaan lentokelpoisuuteen liittyviä toisen organisaation tehtäviä, joka toimii sen laaduntarkastusjärjestelmän puitteissa.

b) Hyväksytty jatkuvan lentokelpoisuuden hallintaorganisaatio voi myös saada valtuudet 1. antaa todistuksia lentokelpoisuuden tarkastamisesta tai 2. tehdä suosituksia lentokelpoisuuden tarkastamisesta rekisteröintijäsenvaltiolle.

c) Organisaation pitää olla rekisteröity jossakin jäsenvaltiossa, jotta sille voidaan myöntää kohdassa (b) mainitut etuoikeudet.

M.A.712 Laatujärjestelmä

a) Jotta varmistetaan, että hyväksytty jatkuvan lentokelpoisuuden hallintaorganisaatio noudattaa jatkossa tässä luvussa asetettuja vaatimuksia, sen on perustettava laatujärjestelmä ja nimitettävä laadusta vastaava henkilö valvomaan, että ilma-alusten lentokelpoisuutta varten vaadittuja menettelytapoja noudatetaan ja että ne ovat riittäviä. Säännönmukaisuuden valvontaan tulee kuulua palautejärjestelmä, jossa palaute välittyy vastuussa olevalle johtajalle, jotta voidaan varmistaa korjaavien toimenpiteiden toteuttaminen tarpeen vaatiessa.

b) Laatujärjestelmässä on valvottava luvussa G lueteltuja toimintoja. Sen täytyy käsittää vähintään seuraavat toiminnot: 1. valvonta, joka osoittaa, suoritetaanko kaikki luvun G mukaiset toiminnot hyväksyttyjen menettelytapojen mukaisesti 2. valvonta, joka osoittaa, suoritetaanko kaikki sovitut huoltotoimet sopimuksen mukaisesti, ja 3. valvonta, joka osoittaa, noudatetaanko tässä osassa asetettuja vaatimuksia.

c) Nämä tiedot on säilytettävä vähintään kahden vuoden ajan.

d) Silloin, kun jatkuvan lentokelpoisuuden hallintaorganisaatio on hyväksytty toisen osan mukaisesti, laatujärjestelmä voidaan yhdistää kyseisen osan vaatimuksiin.

e) Kun on kyse kaupallisista ilmakuljetuksista, luvussa G mainitun laatujärjestelmän on oltava olennainen osa lentotoiminnan harjoittajan laatujärjestelmää.

f) Kun kyse on pienistä luvun G mukaisista organisaatioista, joilla ei ole kohdan M.A.711(b) mukaisia etuoikeuksia, laatujärjestelmä voidaan korvata säännöllisillä organisaatiotutkimuksilla.

M.A.713 Hyväksytyn jatkuvan lentokelpoisuuden organisaation muutokset

Jotta toimivaltainen viranomainen voi ratkaista, noudatetaanko tämän osan määräyksiä jatkuvasti, hyväksytyn jatkuvan lentokelpoisuuden organisaation on ilmoitettava sille seuraavista muutoksista, ennen kuin se toteuttaa ne:

1. organisaation nimi

2. organisaation toimipaikka

3. organisaation sivutoimipaikat

4. vastuussa oleva johtaja

5. kohdassa M.A.706(b) mainitut toimihenkilöt

6. hyväksyntään mahdollisesti vaikuttavat laitteet ja tilat, menettelyt, toiminta-ala ja henkilöstö.

Tapauksissa, joissa aiottu henkilöstönmuutos ei ole ennakolta johtajiston tiedossa, nämä muutokset on ilmoitettava mahdollisimman pian.

M.A.714 Arkistointi

a) Jatkuvan lentokelpoisuuden hallintaorganisaation on arkistoitava kaikki tiedot suoritetuista töistä. Kohdassa M.A.305 ja mahdollisesti sovellettavassa kohdassa M.A.306 vaaditut merkinnät on arkistoitava.

b) Jos jatkuvan lentokelpoisuuden hallintaorganisaatiolla on kohdassa M.A.711(b) mainittu etuoikeus, sen on säilytettävä jäljennös jokaisesta annetusta todistuksesta lentokelpoisuuden tarkastamisesta ja lentokelpoisuussuosituksesta sekä niihin kuuluvista tukiasiakirjoista.

c) Jatkuvan lentokelpoisuuden hallintaorganisaation on arkistoitava jäljennökset kaikista kohdassa (b) mainituista merkinnöistä kahden vuoden ajan siitä lähtien, kun ilma-alus on poistettu lopullisesti käytöstä.

d) Merkinnät on säilytettävä niin, että ne ovat suojassa vaurioilta, muutoksilta ja varkailta.

e) Kaikkia tietojen säilymisen varmistamiseen käytettäviä tietokonelaitteistoja on säilytettävä eri paikassa kuin työskentelyyn käytettäviä laitteistoja ja sellaisessa ympäristössä, jossa ne varmasti pysyvät hyvässä kunnossa.

f) Kun ilma-aluksen jatkuvan lentokelpoisuuden hallinta siirretään toiselle organisaatiolle tai henkilölle, kaikki säilytetyt merkinnät on siirrettävä samalle organisaatiolle tai henkilölle. Merkintöjen säilyttämisestä määrätyt aikarajat koskevat edelleen asianomaista organisaatiota tai henkilöä.

g) Kun jatkuvan lentokelpoisuuden hallintaorganisaatio lopettaa toimintansa, kaikki arkistoidut tiedot on siirrettävä ilma-aluksen omistajalle.

M.A.715 Toimiluvan voimassaolo

a) Toimilupa myönnetään sen voimassaoloaikaa rajoittamatta. Se pysyy voimassa, jos 1. organisaatio noudattaa jatkuvasti tämän osan määräyksiä yhdessä kohdan M.B.705 tarkastuksen tulosten käsittelyä koskevien määräysten kanssa. 2. toimivaltainen viranomainen pääsee organisaatioon tarkastamaan, että organisaatio edelleen täyttää tämän osan vaatimukset, 3. toimilupaa ei ole luovutettu tai peruutettu.

b) Jos toimilupa luovutetaan tai peruutetaan, se on palautettava toimivaltaiselle viranomaiselle.

M.A.716 Havainnot

a) Tason 1 havainto on mikä tahansa osan M vaatimusten merkittävä noudattamatta jättäminen, joka alentaa turvallisuuden tasoa ja vaarantaa vakavasti lentoturvallisuuden.

b) Tason 2 havainto on mikä tahansa osan M vaatimusten noudattamatta jättäminen, joka voi alentaa turvallisuuden tasoa ja mahdollisesti vaarantaa lentoturvallisuuden.

c) Saatuaan ilmoituksen havainnoista kohdan M.A.705 mukaisesti jatkuvan lentoturvallisuuden hallintaorganisaation toimiluvan haltijan on tehtävä korjaava toimintasuunnitelma ja osoitettava toimivaltaista viranomaista tyydyttävät korjaavat toimet toimivaltaisen viranomaisen kanssa sovitun ajan kuluessa.

LUKU H

HUOLTOTODISTE — CRS

M.A.801 Ilma-aluksen huoltotodiste

a) Ellei ilma-alusta ole luovuttanut käyttöön osassa 145 määritelty organisaatio, huoltotodistus annetaan tämän osan määräyksien mukaan.

b) Huoltotodiste on annettava aina huollon päättyessä ennen sen jälkeistä lentoa. Kun todetaan, että kaikki vaaditut huoltotoimet on suoritettu, huoltotodisteen antaa 1. asianmukainen sertifiointihenkilöstö osan M osaston A luvun F mukaisesti hyväksytyn huolto-organisaation nimissä tai 2. osan 66 vaatimusten mukainen sertifiointihenkilöstö, paitsi kun on kyse liitteessä 7 luetelluista monimutkaisista huoltotöistä, tai 3. lentäjänä toimiva omistaja kohdan M.A.803 mukaan.

c) Kun kyse on kohdan (b)2 mukaisesta käyttöönluovutuksesta, sertifiointihenkilöstä voi avustaa huoltotyössä yksi tai useampi henkilö sen suorassa ja jatkuvassa valvonnassa.

d) Huoltotodisteeseen on merkittävä huollon toteutusta koskevat perustiedot, huollon lopettamispäivämäärä sekä 1. Osan M osaston A luvun F mukaisesti hyväksytyn huolto-organisaation ja todistuksen antavan sertifiointihenkilöstön tunnistetiedot, hyväksymistä koskeva viite mukaan luettuna, tai 2. kun kyse on kohdan (b) alakohdan 2 mukaisesta huoltotodisteesta, tunnistetiedot ja tarvittaessa todistuksen antavan sertifiointihenkilöstön lupatunnus.

e) Sen estämättä, mitä kohdassa (b) määrätään, tilanteessa, jossa huolto ei ole täydellinen, kyseinen seikka on merkittävä ilma-aluksen huoltotodisteeseen ennen todistuksen antamista.

f) Huoltotodistetta ei saa antaa, jos todetaan jotakin sääntöjenvastaista, mikä vakavasti vaarantaisi lentoturvallisuuden.

M.A.802 Osien huoltotodiste

a) Huoltotodiste on annettava ilma-aluksen jokaisen osan huollon päättyessä, kun osa on vielä irti ilma-aluksesta.

b) Ilma-alusten osien hyväksytty huoltotodiste on jäsenvaltioiden nimellä EASA 1 -lomake tuntema huoltotodiste.

M.A.803 Lentäjänä toimivan omistajan valtuudet

a) Lentäjänä toimiva omistaja on henkilö, joka omistaa kokonaan tai osittain huollettavan ilma-aluksen ja jolla on voimassa oleva lentolupakirja asianmukaisine tyyppi- ja luokkamerkintöineen.

b) Kun kyse on yksityisestä ilma-aluksesta, jonka suunnittelu on yksinkertainen ja jonka suurin sallittu lentoonlähtömassa on alle 2 730 kg, purjelentokoneesta tai kuumailmapallosta, lentäjänä toimiva omistaja saa antaa huoltotodisteen, kun rajoitettu, lentäjänä toimivan omistajan tekemä, liitteessä VIII mainittu huolto on tehty.

c) Lentäjänä toimivan omistajan tekemä rajoitettu huolto määritellään kohdassa M.A.302 tarkoitetussa huolto-ohjelmassa.

d) Huoltotodiste on kirjattava lentopäiväkirjoihin, ja sen on sisällettävä perustiedot suoritetusta huollosta, huollon loppuunsaattamispäivämäärä sekä todistuksen antavan lentäjänä toimivan omistajan tunnistetiedot ja lupanumero.

LUKU I

TODISTUS LENTOKELPOISUUSTARKASTUKSESTA

M.A.901 Ilma-aluksen lentokelpoisuustarkastus

Ilma-aluksen lentokelpoisuuden tarkastamisesta annetun todistuksen voimassaolon varmistamiseksi on järjestettävä säännöllisesti ilma-aluksen lentokelpoisuustarkastuksia ja ylläpidettävä tietoja jatkuvasta lentokelpoisuudesta.

a) Todistus lentokelpoisuuden tarkastamisesta annetaan tyydyttävän lentokelpoisuustarkastuksen jälkeen liitteen III (EASA 15a tai 15b -lomake) määräysten mukaisesti, ja se on voimassa vuoden.

b) Kun ilma-alus on valvotussa ympäristössä, sen jatkuvasta huollosta vastaa luvun G mukainen hyväksytty jatkuvan lentokelpoisuuden hallintaorganisaatio, jonka organisaatiota ei ole muutettu viimeisten 12 kuukauden aikana ja jota ylläpitää hyväksytty huolto-organisaatio. Mukaan luetaan kohdan M.A.803(b) mukainen huolto, joka suoritetaan ja jota seuraava käyttöönluovutus tapahtuu kohdan M.A.801(b)2 tai M.A.801(b)3 mukaisesti.

c) Jos ilma-alus on valvotussa ympäristössä, ilma-alusta hallinnoiva jatkuvan lentokelpoisuuden hallintaorganisaatio voi — jos sillä on asianmukainen lupa — 1. antaa todistuksen lentokelpoisuuden tarkastamisesta kohdan M.A.710 määräysten mukaisesti 2. pidentää kahdesti lentokelpoisuuden tarkastamisesta antamansa todistuksen voimassaoloa vuodella kerrallaan, kun ilma-alus on pysynyt valvotussa ympäristössä Lentokelpoisuuden tarkastamisesta annetun todistuksen voimassaoloa ei pidä pidentää, jos organisaatio on tietoinen siitä, että ilma-alus on lentokelvoton, tai jos sillä on hyvä syy olettaa niin.

d) Jos ilma-alus ei ole valvotussa ympäristössä tai sitä ei hallinnoi luvun G mukainen hyväksytty jatkuvan lentokelpoisuuden hallintaorganisaatio jolla ei ole oikeutta suorittaa lentokelpoisuustarkastusta, toimivaltainen viranomainen antaa todistuksen lentokelpoisuuden tarkastamisesta sellaisen tyydyttävän arvioinnin mukaan, joka perustuu asianmukaisella tavalla hyväksytyn jatkuvan lentokelpoisuuden hallintaorganisaation suositukseen ja jonka omistaja tai lentotoiminnan harjoittaja on liittänyt hakemukseen. Tämän suosituksen on perustuttava kohdan M.A.710 määräysten mukaiseen lentokelpoisuustarkastukseen.

e) Tilanteessa, jossa lentoturvallisuus on mahdollisesti vaarassa, toimivaltainen viranomainen voi päättää tehdä itse lentokelpoisuustarkastuksen ja antaa siitä todistuksen. Tässä tapauksessa omistajan tai lentotoiminnan harjoittajan on järjestettävä toimivaltaista viranomaista varten — toimivaltaisen viranomaisen vaatimat asiakirjat — sopiva, sijainniltaan tarkoituksenmukainen majoitus sen henkilöstölle — tarvittaessa asianmukaisesti koulutettua apuhenkilöstöä osan 66 määräysten mukaisesti.

M.A.902 Lentokelpoisuustarkastustodistuksen voimassaolo

a) Lentokelpoisuustarkastustodistuksesta tulee mitätön, jos 1. sen voimassaolo peruutetaan väliaikaisesti tai lopullisesti tai 2. voimassa olevaa kohdan M.A.902(a) mukaista todistusta lentokelpoisuuden tarkastamisesta ei ole liitetty lentokelpoisuustodistukseen tai 3. ilma-alus ei ole jäsenvaltion ilma-alusten rekisterissä tai 4. tyyppitodistus, jonka mukaan lentokelpoisuustodistus on annettu, peruutetaan väliaikaisesti tai lopullisesti.

b) Ilma-aluksella ei saa lentää, jos lentokelpoisuustodistus on mitätön tai jos 1. ilma-aluksen tai siihen asennetun osan jatkuva lentokelpoisuus ei vastaa tässä osassa asetettuja vaatimuksia tai 2. ilma-alus ei vastaa viraston hyväksymää tyyppisuunnitelmaa tai 3. ilma-alusta on käytetty siten, että on ylitetty sen hyväksytyssä lentokäsikirjassa tai lentokelpoisuustodistuksessa ilmoitetut rajoitukset, ilman että tämän vuoksi on ryhdytty asiaankuuluviin toimenpiteisiin, tai 4. ilma-alus on ollut onnettomuudessa ja/tai vaurioitunut niin, että tämä vaikuttaa ilma-aluksen lentokelpoisuuteen, eikä jälkikäteen ole ryhdytty toimenpiteisiin lentokelpoisuuden palauttamiseksi, tai 5. muutos- tai korjaustyötä ei ole hyväksytty osan 21 mukaisesti.

c) Jos lentokelpoisuuden tarkastustodistus luovutetaan tai peruutetaan, se on palautettava toimivaltaiselle viranomaiselle.

M.A.903 Euroopan unionin sisäinen ilma-aluksen rekisteröinnin siirto

a) Siirtäessään ilma-aluksen rekisteröintiä EU:n sisällä hakijan on 1. ilmoitettava aikaisemmalle jäsenvaltiolle, mihin jäsenvaltioon rekisteröinti siirretään, ja sen jälkeen 2. haettava uudelta jäsenvaltiolta uutta lentokelpoisuustodistusta osan 21 määräysten mukaisesti.

b) Huolimatta kohdan M.A.902(a)(3) määräyksistä aikaisempi todistus lentokelpoisuuden tarkastamisesta jää voimaan sen viimeiseen voimassaolopäivämäärään saakka.

M.A.904 Euroopan unioniin tuodun ilma-aluksen lentokelpoisuustarkastus

a) Tuodessaan ilma-alusta kolmannesta maasta jonkin jäsenvaltion rekisteriin hakijan on 1. haettava uudelta rekisteröintivaltiolta uutta lentokelpoisuustodistusta osan 21 määräysten mukaisesti 2. teetettävä lentokelpoisuustarkastus asianmukaisesti hyväksytyllä jatkuvan lentokelpoisuuden hallintaorganisaatiolla 3. teetettävä kaikki jatkuvan lentokelpoisuuden hallintaorganisaation vaatimat huoltotehtävät.

b) Kun jatkuvan lentokelpoisuuden hallintaorganisaatio toteaa ilma-aluksen vastaavan asiaankuuluvia vaatimuksia, sen on toimitettava rekisteröintivaltiolle dokumentoitu suositus lentokelpoisuuden tarkastamisesta annetun todistuksen myöntämistä varten.

c) Omistajan on sallittava, että rekisteröintivaltion viranomaiset pääsevät tarkastamaan ilma-aluksen.

d) Rekisteröintivaltio antaa uuden lentokelpoisuustodistuksen todetessaan ilma-aluksen olevan osan 21 määräysten mukainen.

e) Jäsenvaltion on myös annettava todistus lentokelpoisuuden tarkastamisesta, joka on yleensä voimassa vuoden, ellei jäsenvaltion ole rajoitettava voimassaoloa turvallisuussyistä.

M.A.905 Havainnot

a) Tason 1 havainto on mikä tahansa merkittävä osan M vaatimusten noudattamatta jättäminen, joka heikentää turvallisuuden tasoa ja vaarantaa vakavasti lentoturvallisuuden.

b) Tason 2 havainto on mikä tahansa osan M vaatimusten noudattamatta jättäminen, joka voi heikentää turvallisuuden tasoa ja mahdollisesti vaarantaa lentoturvallisuuden.

c) Saatuaan ilmoituksen havainnoista kohdan M.B.303 mukaisesti henkilön tai organisaation, joka on vastuussa kohdan M.A.201 mukaisesti, on tehtävä korjaava toimintasuunnitelma ja osoitettava toimivaltaista viranomaista tyydyttävät korjaavat toimet toimivaltaisen viranomaisen kanssa sovitun ajan kuluessa, mukaan lukien asianmukainen korjaava toimenpide havainnon ja sen perussyyn uusiutumisen ehkäisemiseksi.

OSASTO B

TOIMIVALTAISTEN VIRANOMAISTEN MENETTELYT

LUKU A

YLEISTÄ

M.B.101 Soveltamisala

Tässä osassa esitetään hallinnolliset vaatimukset, joita tämän osan luvun A soveltamisesta ja täytäntöönpanosta vastaavien toimivaltaisten viranomaisten on noudatettava.

M.B.102 Toimivaltainen viranomainen

a) Yleistä

Jäsenvaltio nimittää toimivaltaisen viranomaisen, jolle on myönnetty toimivalta lentokelpoisuustodistuksen antamiseen, jatkamiseen, muuttamiseen ja väliaikaiseen tai lopulliseen peruuttamiseen sekä jatkuvan lentokelpoisuuden valvontaan. Tämän toimivaltaisen viranomaisen on perustettava kirjatut menettelyt ja organisaatiorakenne.

b) Henkilöresurssit

Henkilöstön on oltava osassa B esitettyjen vaatimusten täyttämiseen soveltuvaa.

c) Koulutus ja kokemus

Kaikella osassa M mainittuun toimintaan osallistuvalla henkilöstöllä on oltava asianmukainen pätevyys ja riittävä tietämys, kokemus sekä perus- ja jatkokoulutus, jotta se suoriutuu sille annetuista tehtävistä.

d) Menettelyt

Toimivaltaisen viranomaisen on vahvistettava menettelyt, joissa annetaan tarkat tiedot siitä, miten tämän osan määräyksiä noudatetaan.

Menettelyt on tarkistettava ja oikaistava jatkuvan sääntöjenmukaisuuden varmistamiseksi.

M.B.103 Hyväksyttävät keinot määräysten noudattamiseksi

Virasto kehittää jäsenvaltioille hyväksyttävät keinot tämän osan määräysten noudattamiseksi. Kun on käytetty määräysten noudattamiseksi käytettäviä keinoja, tämän osan vastaavat vaatimukset katsotaan täytetyiksi.

M.B.104 Asiakirjojen ylläpito

a) Toimivaltaisen viranomaisen on laadittava arkistointijärjestelmä, jolla jokaisen todistuksen antaminen, jatkaminen, muuttaminen ja väliaikainen tai lopullinen peruuttaminen voidaan riittävässä määrin jäljittää.

b) Osan M mukaisesti hyväksyttyjen organisaatioiden valvontaa koskevien merkintöjen on sisällettävä ainakin 1. organisaation toimilupahakemus 2. organisaation toimilupa mahdollisine muutoksineen 3. tarkastusohjelman jäljennös, joka sisältää tarkastusten suunnitellut ja toteutuneet päivämäärät 4. toimivaltaisen viranomaisen merkinnät jatkuvasta valvonnasta, kaikki tarkastusmerkinnät mukaan luettuina 5. jäljennökset tärkeästä kirjeenvaihdosta 6. tarkat tiedot kaikista poikkeuksista ja täytäntöönpanotoimista 7. mahdolliset muiden toimivaltaisten viranomaisten antamat organisaation valvontaan liittyvät merkinnät 8. organisaatioselvitys tai organisaation käsikirja korjauksineen 9. jäljennökset kaikista muista toimivaltaisen viranomaisen suoraan hyväksymistä asiakirjoista.

c) Kohdassa (b) mainittuja merkintöjä on säilytettävä vähintään neljä vuotta.

d) Jokaista ilma-alusta koskevien valvontamerkintöjen täytyy sisältää ainakin jäljennös 1. ilma-aluksen lentokelpoisuustodistuksesta 2. todistuksesta lentokelpoisuuden tarkastamisesta 3. osan A luvun G mukaisista organisaatiosuosituksista 4. jäsenvaltion itse suoraan suorittamien lentokelpoisuustarkastusten raporteista 5. kaikesta olennaisesta ilma-alukseen liittyvästä kirjanpidosta 6. kaikkiin poikkeuksiin ja täytäntöönpanotoimiin liittyvistä tiedoista 7. kaikista toimivaltaisen viranomaisen suoraan hyväksymistä luvun B mukaisista asiakirjoista.

e) Kohdassa (d) täsmennettyjä merkintöjä on säilytettävä kahden vuoden ajan siitä lähtien, kun ilma-alus poistetaan lopullisesti käytöstä.

f) Kaikki kohdassa M.B.104 tarkoitetut tiedot on toimitettava viraston tai muiden jäsenvaltioiden saataville niiden sitä pyytäessä.

M.B.105 Keskinäinen tietojenvaihto

a) Parantaakseen omalta osaltaan ilmailuturvallisuutta toimivaltaisten viranomaisten on osallistuttava keskinäiseen tarpeellisten tietojen vaihtoon perustamisasetuksen 11 artiklan mukaisesti.

b) Tilanteessa, jossa useiden jäsenvaltioiden turvallisuus voi olla vaarassa, niiden toimivaltaisten viranomaisten on avustettava toisiaan välttämättömien valvontatoimien toteuttamisessa tämän kuitenkaan rajoittamatta jäsenvaltioiden toimivaltaa.

LUKU B

VASTUU

M.B.201 Velvollisuudet

M.1:ssä määritellyt toimivaltaiset viranomaiset vastaavat tarkastusten ja tutkimusten suorittamisesta sen varmistamiseksi, että tässä osassa asettuja vaatimuksia noudatetaan.

LUKU C

JATKUVA LENTOKELPOISUUS

M.B.301 Huolto-ohjelma

a) Toimivaltaisen viranomaisen on varmistettava, että huolto-ohjelma on kohdan M.A.302 mukainen.

b) Ellei kohdassa M.A.302(e) määrätä toisin, huolto-ohjelman ja siihen tehtyjen muutosten on oltava toimivaltaisen viranomaisen suoraan hyväksymiä.

c) Kun on kyse välillisestä hyväksynnästä, toimivaltainen viranomainen hyväksyy huolto-ohjelmamenettelyn jatkuvan lentokelpoisuuden hallinnan selvityksen kautta.

d) Voidakseen hyväksyä huolto-ohjelman kohdan (b) mukaan toimivaltaisen viranomaisen on saatava käyttöönsä kaikki kohdissa M.A.302(c) ja (d) vaaditut tiedot.

M.B.302 Erivapaudet

Toimivaltaisten viranomaisten on pidettävä kirjaa kaikista perusasetuksen 10 artiklan 3 kohdan mukaisesti myönnetyistä erivapauksista ja säilytettävä nämä tiedot.

M.B.303 Ilma-aluksen jatkuvan lentokelpoisuuden valvonta

a) Jokaisen toimivaltaisen viranomaisen on kehitettävä tarkastusohjelma, jotta voidaan valvoa kyseisen jäsenvaltion rekisterissä olevan lentokaluston lentokelpoisuustilannetta.

b) Tarkastusohjelman on käsitettävä ilma-aluksen näytekappaleiden tarkastukset.

c) Ohjelmaa kehitettäessä on otettava huomioon rekisteröityjen ilma-alusten määrä, paikallinen tietämys ja tarkastuksen jälkeinen toiminta.

d) Tuotetarkastuksessa on keskityttävä joihinkin yleisimpiin lentokelpoisuutta vaarantaviin tekijöihin ja puutteiden havaitsemiseen. Tämän lisäksi toimivaltaisen viranomaisen on tutkittava jokainen puute sen pohjimmaisen syyn määrittämiseksi.

e) Kaikista puutteista on tehtävä kirjallinen vahvistus kohdan M.A.201 mukaiselle vastuuhenkilölle tai -organisaatiolle.

f) Toimivaltainen viranomainen kirjaa kaikki havainnot, korjaustoimenpiteet ja suositukset.

g) Jos katsastuksen yhteydessä löydetään todisteita siitä, ettei jotakin osassa M asetettuja vaatimuksia ole noudatettu, toimivaltaisen viranomaisen on toteutettava kohdan M.B.903 mukaiset toimenpiteet.

h) Jos puutteen pohjimmainen syy osoittaa, ettei tämän tai jonkin muun osan määräyksiä ole noudatettu, määräyksien rikkomisesta seuraa, mitä kyseisessä osassa on määrätty.

M.B.304 Peruutus, keskeytys ja rajoitus

Toimivaltaisen viranomaisen on

a) keskeytettävä lentokelpoisuuden tarkastamisesta annetun todistuksen voimassaolo tilanteessa, jossa on syytä katsoa turvallisuuden voivan vaarantua, tai

b) keskeytettävä, peruutettava tai rajoitettava lentokelpoisuustarkastustodistuksen voimassaoloa kohdan M.B.303(g) määräysten mukaisesti.

LUKU D

HUOLTO-OHJEET

(lisätään tarvittaessa)

LUKU E

ILMA-ALUKSEN OSAT

(lisätään tarvittaessa)

LUKU F

HUOLTO-ORGANISAATIO

M.B.601 Hakeminen

Kun huoltotilat sijaitsevat useammassa kuin yhdessä jäsenvaltiossa, toimiluvan tutkiminen ja jatkuva valvonta toteutetaan yhdessä niiden jäsenvaltioiden nimeämien toimivaltaisten viranomaisten kanssa, joiden alueella muut huoltotilat sijaitsevat.

M.B.602 Alustava hyväksyntä

a) Mikäli kohtien M.A.606(a) ja (b) vaatimukset täyttyvät, toimivaltainen viranomainen ilmoittaa kirjallisesti toimilupaa hakevalle huolto-organisaatiolle, että se hyväksyy kohtien M.A.606(a) ja (b) mukaisen henkilökunnan.

b) Toimivaltainen viranomainen vahvistaa, että huolto-organisaation käsikirjassa määritetyt menettelyt ovat osan M osaston A luvun F mukaisia, ja huolehtii siitä, että vastuussa oleva johtaja allekirjoittaa sitoumuskirjelmän.

c) Toimivaltainen viranomainen varmistaa, että organisaatio noudattaa osan M osaston A luvun F vaatimuksia.

d) Vastuullisen johtajan kanssa pidetään kokous vähintään kerran hyväksymistä koskevan tutkimuksen aikana, jotta voidaan varmistaa, että hän ymmärtää kaikilta osin hyväksynnän merkityksen ja sen, minkä vuoksi organisaation käsikirjaa koskeva vakuutus on allekirjoitettava käsikirjassa määritettyjen menettelytapojen vaatimustenmukaisuuden vahvistamiseksi.

e) Kaikista havainnoista on tehtävä kirjallinen vahvistus hyväksyntää hakevalle organisaatiolle.

f) Toimivaltainen viranomainen kirjaa muistiin kaikki havainnot, toimenpiteet, jotka edellyttävät ratkaisemista, sekä suositukset.

g) Alustavaa hyväksyntää varten organisaation on korjattava kaikki tutkimuksessa havaitut puutteet ja toimivaltaisen viranomaisen on käsiteltävä asia loppuun, ennen kuin hyväksyntä voidaan antaa

M.B.603 Hyväksynnän antaminen

a) Jos huolto-organisaatio täyttää tämän osan soveltuvien kohtien vaatimukset, toimivaltainen viranomainen antaa sille EASA Form 3 -hyväksymistodistuksen (liite V), josta käy ilmi toimiluvan laajuus.

b) Toimivaltainen viranomainen ilmoittaa EASA Form 3 -hyväksymistodistuksessa toimiluvan ehdot.

c) Viitenumero on kirjattava EASA Form 3 -hyväksymistodistukseen viraston yksilöimällä tavalla.

M.B.604 Jatkuva valvonta

a) Toimivaltainen viranomainen ylläpitää ja päivittää ohjelmaa, joka sisältää luettelon tarkastusten määrä- ja suorittamispäivistä kaikissa osan M osaston A luvun F mukaisissa hyväksytyissä huolto-organisaatioissa, joita toimivaltainen viranomainen valvoo.

b) Organisaatioiden tarkastusten välinen aika ei saa koskaan ylittää 24:ää kuukautta.

c) Kaikista tarkastuksessa havaituista puutteista on tehtävä kirjallinen vahvistus hakijaorganisaatiolle.

d) Toimivaltainen viranomainen kirjaa muistiin kaikki havainnot, toimenpiteet, jotka edellyttävät ratkaisemista, sekä suositukset.

e) Vastuussa olevan johtajan kanssa pidetään kokous vähintään kerran jokaista 24 kuukauden jaksoa kohden, jotta voidaan varmistaa, että hän on tietoinen tarkastusten aikana havaituista merkittävistä seikoista.

M.B.605 Tarkastuksessa havaitut puutteet

a) Jos tarkastuksen yhteydessä tai muulla tavoin löydetään todisteita siitä, ettei osassa M asetettuja vaatimuksia ole noudatettu, toimivaltaisen viranomaisen on toteutettava seuraavat toimenpiteet: 1. Tason 1 puutteen osalta toimivaltaisen viranomaisen on ryhdyttävä välittömästi toimenpiteisiin huolto-organisaation toimiluvan peruuttamiseksi, rajoittamiseksi tai määräajaksi peruuttamiseksi kokonaan tai osittain riippuen tason 1 havainnon laajuudesta, kunnes organisaatio on suorittanut korjaavat toimenpiteet. 2. Tason 2 puutteen osalta toimivaltaisen viranomaisen on myönnettävä korjaavia toimenpiteitä varten määräaika, joka on asianmukainen ottaen huomioon havainnon luonteen, mutta määräaika ei saa ylittää kolmea kuukautta. Tietyissä olosuhteissa tämän määräajan lopussa toimivaltainen viranomainen voi havainnon luonteesta riippuen pidentää kolmen kuukauden määräaikaa, jos korjaussuunnitelma on tyydyttävä.

b) Toimivaltaisen viranomaisen on ryhdyttävä toimenpiteisiin keskeyttääkseen toimiluvan osittain tai kokonaan, ellei puutetta onnistuta korjaamaan annetun määräajan kuluessa.

M.B.606 Muutokset

a) Jos huolto-organisaation käsikirjan muutokset hyväksytään suoraan, toimivaltaisen viranomaisen on vahvistettava, että käsikirjassa määritetyt menettelyt ovat osan M mukaisia, ennen kuin hyväksytylle organisaatiolle ilmoitetaan virallisesti hyväksynnästä.

b) Jos huolto-organisaation käsikirjan muutokset hyväksytään välillisesti, toimivaltaisen viranomaisen on varmistettava, että se valvoo riittävän tarkasti kaikkien käsikirjaan tehtävien muutosten hyväksymistä.

c) Toimivaltainen viranomainen voi määrittää ehdot, joiden mukaisesti osan M osaston A luvun F mukainen hyväksytty huolto-organisaatio voi toimia tällaisia muutoksia tehtäessä, ellei se päätä, että toimilupa peruutetaan väliaikaisesti.

M.B.607 Toimiluvan peruutus, keskeytys ja rajoitus

Toimivaltaisen viranomaisen on

a) peruutettava toimilupa määräajaksi tilanteessa, jossa on riittävät syyt katsoa turvallisuuden voivan vaarantua, tai

b) keskeytettävä tai peruutettava toimilupa taikka rajoitettava sitä kohdan M.B.605 määräysten mukaisesti.

LUKU G

JATKUVAN LENTOKELPOISUUDEN HALLINTAORGANISAATIO

M.B.701 Hakeminen

a) Kun on kyse kaupallisista ilmakuljetuksista, toimivaltaisen viranomaisen hyväksyttäväksi toimitetaan alkuperäisen ansiolentolupaa koskevan hakemuksen sekä mahdollisesti haettavien muutosten mukana jokaisen lentotoiminnassa käytettävän ilma-alustyypin osalta 1. jatkuvan lentokelpoisuuden hallintaselvitys 2. lentotoiminnan harjoittajan ilma-aluksen huolto-ohjelmat 3. ilma-aluksen tekninen matkapäiväkirja 4. tarvittaessa lentotoiminnan harjoittajan ja osan 145 mukaisesti hyväksytyn huolto-organisaation välisten huoltosopimusten tekninen osuus.

b) Kun tilat sijaitsevat useammassa kuin yhdessä jäsenvaltiossa, tutkimukset ja toimiluvan jatkuva valvonta toteutetaan yhdessä niiden jäsenvaltioiden nimittämien toimivaltaisten viranomaisten kanssa, joiden alueella muut tilat sijaitsevat.

M.B.702 Alustava hyväksyntä

a) Mikäli kohtien M.A.706(a), (c), (d) ja M.A.707 vaatimukset täyttyvät, toimivaltainen viranomainen ilmoittaa kirjallisesti toimilupaa hakevalle organisaatiolle, että se hyväksyy kohtien M.A.706(a), (c), (d) ja M.A.707 mukaisen henkilökunnan.

b) Toimivaltainen viranomainen vahvistaa, että jatkuvan lentokelpoisuuden hallinnan selvityksessä määritetyt menettelyt ovat osan M osaston A luvun G mukaisia, ja huolehtii siitä, että vastuussa oleva johtaja allekirjoittaa sitoumuskirjelmän.

c) Toimivaltainen viranomainen varmistaa, että organisaatio noudattaa osan M osaston A luvussa G asetettuja vaatimuksia.

d) Vastuullisen johtajan kanssa pidetään kokous vähintään kerran hyväksymistä koskevan tutkimuksen aikana, jotta voidaan varmistaa, että hän ymmärtää kaikilta osin hyväksynnän merkityksen ja sen, minkä vuoksi organisaation käsikirjaa koskeva vakuutus on allekirjoitettava jatkuvan lentokelpoisuuden hallinnan selvityksessä määritettyjen menettelytapojen vaatimustenmukaisuuden vahvistamiseksi.

e) Kaikista tarkastuksessa havaituista puutteista on tehtävä kirjallinen vahvistus hakijaorganisaatiolle.

f) Toimivaltainen viranomainen kirjaa muistiin kaikki havainnot, toimenpiteet, jotka edellyttävät ratkaisemista, sekä suositukset.

g) Alustavaa hyväksyntää varten organisaation on korjattava kaikki tutkimuksessa havaitut puutteet ja toimivaltaisen viranomaisen on käsiteltävä asia loppuun, ennen kuin hyväksyntä voidaan antaa.

M.B.703 Toimiluvan antaminen

a) Jos jatkuvan lentokelpoisuuden hallintaorganisaatio on osan M osaston A luvun G mukainen, toimivaltainen viranomainen antaa hakijalle EASA Form 14 -hyväksymistodistuksen (liite VI), josta käy ilmi toimiluvan laajuus.

b) Toimivaltainen viranomainen ilmoittaa EASA Form 14 -hyväksymistodistuksessa toimiluvan voimassaoloajan.

c) Viitenumero on kirjattava EASA Form 14 -hyväksymistodistukseen viraston yksilöimällä tavalla.

d) Kun on kyse kaupallisista ilmakuljetuksista, EASA Form 14:n sisältämät tiedot kirjataan myös ansiolentolupaan.

M.B.704 Jatkuva valvonta

a) Toimivaltainen viranomainen ylläpitää ja päivittää ohjelmaa, joka sisältää luettelon tarkastusten määrä- ja suorittamispäivistä kaikissa osan M osaston A luvun F mukaisissa hyväksytyissä jatkuvan lentokelpoisuuden hallintaorganisaatioissa, joita toimivaltainen viranomainen valvoo.

b) Organisaatioiden tilintarkastusten välinen aika ei saa koskaan ylittää 24:ä kuukautta.

c) Osan M luvun G mukaisen hyväksytyn organisaation hallinnoimasta ilma-aluksesta on tarkistettava asianmukainen näyte 24 kuukauden välein. Näytteen koon päättää toimivaltainen viranomainen aikaisempien tarkastusten ja näyteanalyysien tulosten perusteella.

d) Kaikista tarkastuksessa havaituista puutteista on tehtävä kirjallinen vahvistus hakevalle organisaatiolle.

e) Toimivaltainen viranomainen kirjaa muistiin kaikki havainnot, toimenpiteet, jotka edellyttävät ratkaisemista, sekä suositukset.

f) Vastuussa olevan johtajan kanssa pidetään kokous vähintään kerran 24 kuukaudessa, jotta voidaan varmistaa, että hän on tietoinen tarkastusten aikana havaituista merkittävistä seikoista.

M.B.705 Tarkastuksessa havaitut puutteet

a) Jos tarkastuksen yhteydessä tai muulla tavoin löydetään todisteita siitä, ettei osassa M asetettuja vaatimuksia ole noudatettu, toimivaltaisen viranomaisen on ryhdyttävä seuraaviin toimenpiteisiin: 1. Kun kyse on tason 1 puutteesta, toimivaltainen viranomainen ryhtyy välittömiin toimenpiteisiin peruuttaakseen, rajoittaakseen tai keskeyttääkseen jatkuvan lentokelpoisuuden hallintaorganisaation toimiluvan kokonaan tai osittain riippuen tason 1 puutteen laajuudesta, kunnes organisaatio on onnistunut korjaamaan kyseisen puutteen. 2. Kun kyse on tason 2 puutteesta, toimivaltainen viranomainen antaa korjaustoimenpiteille määräajan, joka on sopiva puutteen laatuun nähden eikä ylitä kolmea kuukautta. Tietyissä tilanteissa tämän ensimmäisen määräajan umpeutuessa ja puutteen laadusta riippuen toimivaltainen viranomainen voi pidentää kolmen kuukauden määräaikaa, mikäli tyydyttävä korjaussuunnitelma on olemassa.

b) Toimivaltaisen viranomaisen on ryhdyttävä toimenpiteisiin keskeyttääkseen toimiluvan osittain tai kokonaan, ellei puutetta onnistuta korjaamaan annetun määräajan kuluessa.

M.B.706 Muutokset

a) Jos jatkuvan lentokelpoisuuden hallintaselvityksen muutokset hyväksytään suoraan, toimivaltaisen viranomaisen on varmistettava, että selvityksessä määritetyt menettelyt ovat osan M mukaisia, ennen kuin hyväksytylle organisaatiolle ilmoitetaan hyväksynnästä virallisesti.

b) Jos jatkuvan lentokelpoisuuden hallintaselvityksen muutokset hyväksytään välillisesti, toimivaltaisen viranomaisen on varmistettava, että se valvoo riittävän tarkasti kaikkien selvitykseen tehtävien muutosten hyväksymistä.

c) Toimivaltainen viranomainen määrittää ehdot, joiden mukaisesti osan M osaston A luvun G mukainen hyväksytty jatkuvan lentokelpoisuuden hallintaorganisaatio voi toimia tällaisia muutoksia tehtäessä.

M.B.707 Toimiluvan peruutus, keskeytys ja rajoitus

Toimivaltaisen viranomaisen on

a) keskeytettävä toimilupa tilanteessa, jossa on syytä katsoa turvallisuuden voivan vaarantua, tai

b) keskeytettävä tai peruutettava toimilupa taikka rajoitettava sitä kohdan M.B.705 määräysten mukaisesti.

LUKU H

HUOLTOTODISTE — CRS

(lisätään tarvittaessa)

LUKU I

TODISTUS LENTOKELPOISUUDEN TARKASTAMISESTA

M.B.901 Suositusten arviointi

Kun on saatu hakemus ja lentokelpoisuuden tarkastamisesta annettavaa todistusta koskeva suositus kohdan M.A.902(d) mukaisesti:

1) Toimivaltaisen viranomaisen asianmukaisesti pätevä henkilöstö varmistaa, että suosituksessa oleva sääntöjenmukaisuutta koskeva lauseke osoittaa, että kohdan M.A.710 mukainen täydellinen lentokelpoisuustarkastus on suoritettu.

2) Toimivaltainen viranomainen tekee tutkimuksen ja voi vaatia tarkempia tietoja suosituksen arvioinnin tueksi.

M.B.902 Toimivaltaisen viranomaisen suorittama lentokelpoisuustarkastus

a) Kun toimivaltainen viranomainen päättää suorittaa lentokelpoisuustarkastuksen ja antaa lentokelpoisuustarkastustodistuksen (EASA Form 15a (liite III), sen on suoritettava lentokelpoisuustarkastus kohdan M.A.710 määräysten mukaisesti.

b) Jotta lentokelpoisuustarkastus voidaan tehdä, toimivaltaisella viranomaisella on oltava asianmukaista lentokelpoisuustarkastuksia tekevää henkilökuntaa. Henkilöstöllä pitää olla 1. vähintään viiden vuoden kokemus jatkuvan lentokelpoisuuden alalta 2. asianmukainen osan 66 mukainen lupa taikka ilmailualan koulutus tai vastaava koulutus 3. muodollinen ilmailuhuollon koulutus 4. toimi asianmukaisine velvollisuuksineen.

c) Toimivaltaisen viranomaisen on säilytettävä tiedot kaikesta lentokelpoisuustarkastuksia tekevästä henkilöstöstä, ja näiden tietojen on sisällettävä yksityiskohtaiset tiedot heidän pätevyydestään, joita säilytetään yhdessä jatkuvan lentokelpoisuuden alan huoltokokemukseen ja koulutukseen liittyvistä olennaisista tiedoista tehdyn yhteenvedon kanssa.

d) Lentokelpoisuustarkastuksia tehdessään toimivaltaisen viranomaisen on saatava käyttöönsä sovellettavat osissa M.A.305, M.A.306 ja M.A.401 määritellyt tiedot.

M.B.903 Havainnot

Jos ilma-aluksen katsastuksessa tai muutoin havaitaan, että osan M määräyksiä ei ole noudatettu, toimivaltainen viranomainen toteuttaa seuraavat toimenpiteet:

1) tason 1 havaintojen osalta toimivaltainen viranomainen vaatii, että korjaavat toimenpiteet on toteutettava ennen seuraavaa lentoa, ja toimivaltaisen viranomaisen on välittömästi peruutettava lentokelpoisuuden tarkastamisesta annettu todistus kokonaan tai määräajaksi.

2) Tason 2 puutteiden osalta toimivaltaisen viranomaisen on vaadittava puutteen luonteen edellyttämiä korjaavia toimenpiteitä.









Lisäys I

Jatkuvaa lentokelpoisuutta koskeva sopimus

1. Kun omistaja tekee sopimuksen Osan M osaston A luvun G mukaisen hyväksytyn jatkuvan lentokelpoisuuden hallintaorganisaation kanssa osan M.A.201 mukaisesti jatkuvan lentokelpoisuuden hallintatehtävien hoitamisesta, sopimuksesta on toimivaltaisen viranomaisen pyynnöstä lähetettävä molempien sopijapuolten allekirjoittama kopio sen jäsenvaltion toimivaltaiselle viranomaiselle, jossa ilma-alus on rekisteröity.

2. Osan M säännökset on otettava huomioon tätä sopimusta laadittaessa, ja siinä esitetään allekirjoittajien velvoitteet, jotka liittyvät ilma-aluksen jatkuvaan lentokelpoisuuteen.

3. Sopimuksessa on oltava ainakin: — Ilma-aluksen rekisteritunnus. — Ilma-alustyyppi. — Ilma-aluksen valmistusnumero. — Ilma-aluksen omistajan tai rekisteröidyn vuokraajan nimi tai yhtiön tiedot osoite mukaan lukien. Luvun M osaston A osan G mukaisen hyväksytyn jatkuvan lentokelpoisuuden hallintaorganisaation tiedot osoite mukaan lukien.

4. Sopimuksessa on oltava seuraava teksti: ”Omistaja antaa hyväksytylle organisaatiolle tehtäväksi huolehtia ilma-aluksen jatkuvasta lentokelpoisuudesta. Hyväksytty organisaatio laatii huolto-ohjelman, jonka on oltava sen jäsenvaltion lentokelpoisuudesta vastaavien viranomaisten hyväksymä, jossa ilma-alus on rekisteröity. Hyväksytty organisaatio järjestää myös ilma-aluksen huollon mainitun huolto-ohjelman mukaisesti jossakin hyväksytyssä huolto-organisaatiossa. Tämän sopimuksen mukaisesti molemmat allekirjoittajat sitoutuvat noudattamaan tässä sopimuksessa esitettyjä velvoitteita. Omistaja todistaa, että kaikki hyväksytylle organisaatiolle ilma-aluksen jatkuvaan lentokelpoisuuteen liittyvät tiedot ovat ja tulevat olemaan hänen parhaan tietämyksensä mukaan oikeita ja ettei ilma-alukseen tehdä muutoksia ilman hyväksytyn organisaation ennalta antamaa suostumusta. Elleivät allekirjoittajat noudata sopimusta, se on mitätön. Tällöin omistajalla on täysi vastuu jokaisesta ilma-aluksen jatkuvaan lentokelpoisuuteen liittyvästä tehtävästä. Omistaja myös sitoutuu ilmoittamaan asiasta ilma-aluksen rekisteröintivaltion toimivaltaisille viranomaisille kahden viikon kuluessa.”

5. Kun omistaja tekee sopimuksen Osan M osaston A luvun G mukaisen hyväksytyn jatkuvan lentokelpoisuuden hallintaorganisaation kanssa osan M.A.201 mukaisesti, kukin sopijapuolen velvollisuudet ovat seuraavat: 5.1 Hyväksytyn organisaation velvoitteet: 1. sisällyttää ilma-aluksen tyyppi toimilupansa piiriin; 2. noudattaa jäljempänä mainittuja ilma-aluksen jatkuvan lentokelpoisuuden ylläpitämiseen liittyviä ehtoja: — kehittää ilma-aluksen huolto-ohjelma, johon kuuluu aiemmin mahdollisesti kehitetty luotettavuusohjelma, — järjestää ilma-aluksen huolto-ohjelman hyväksyntä, — kun huolto-ohjelma on hyväksytty, toimittaa siitä kopio omistajalle, — huolehtia väliaikaisen tarkastuksen tekemisestä ilma-aluksen aiemman huolto-ohjelman avulla, — järjestää kaikki huolto jonkin hyväksytyn huolto-organisaation tehtäväksi, — huolehtia kaikkien sovellettavien lentokelpoisuusmääräysten soveltamisesta, — huolehtia siitä, että hyväksytty huolto-organisaatio korjaa kaikki määräaikaishuollon aikana havaitut tai omistajan ilmoittamat viat ja puutteet, — koordinoida määräaikaishuoltoa, lentokelpoisuusmääräysten soveltamista, käyttöiältään rajoitettujen osien uusimista ja osien tarkastustarpeita, — tiedottaa omistajalle aina, kun ilma-alus on tuotava hyväksytyn huolto-organisaation tarkastettavaksi, — huolehtia kaikista teknisistä tallenteista, — arkistoida kaikki tekniset tallenteet; 3. järjestää kaikkien ilma-alukseen osan 21 mukaisesti tehtävien muutosten hyväksyntä ennen niiden toteuttamista; 4. järjestää kaikkien ilma-alukseen osan 21 mukaisesti tehtävien korjausten hyväksyntä ennen korjausten tekemistä; 5. ilmoittaa rekisteröintivaltiolle aina, kun omistaja ei ole esittänyt ilma-alusta hyväksytylle huolto-organisaatiolle hyväksytyn organisaation pyynnön mukaisesti; 6. ilmoittaa lentokelpoisuudesta vastaaville rekisteröintivaltion viranomaisille aina, kun tätä sopimusta ei ole noudatettu; 7. tehdä tarvittaessa ilma-aluksen lentokelpoisuustarkastus ja laatia todistus lentokelpoisuuden tarkastamisesta tai suositus rekisteröintivaltiolle; 8. laatia kaikki sovellettavien säännösten määräämät tilanneraportit; 9. ilmoittaa rekisteröintivaltion viranomaisille, kun jompikumpi osapuolista irtisanoo tämän sopimuksen. 5.2 Omistajan velvoitteet: 1. omata yleiskäsitys hyväksytystä huolto-ohjelmasta; 2. omata yleiskäsitys osasta M; 3. esittää ilma-alus hyväksytyn organisaation kanssa sovitulle hyväksytylle huolto-organisaatiolle hyväksytyn organisaation pyynnöstä sen määräämänä aikana; 4. olla tekemättä muutoksia ilma-alukseen kysymättä ensin